Bawipa ih ta kan si ring ring | Radio Veritas Asia\nBawipa ih ta kan si ring ring\nRev. Fr. Joseph Ro Nei Thang ih Thuthangtha sim mi (November 7, 2019 - Nili ni)\n“Kan thi khalah siseh, kan nunglai khalah siseh kannih cu Bawipai ta kan si”\nBawi Khrih ah duhdawt zetmi RVA a ngaitu nu le pa, u le nau pawl, “kan Bawipa Jesuh Khrih hmin cibai ka run lo buk hai”. Tuihni cu 2019 kum, November ni 7 ni, Tlawngkaini li ni asi. Kan siar dingmi Bible pawl cu Rome cakuat bung 14:7-12 tiang asiih a tlangpi thu cu “kan thi khalah siseh, kan nunglai khalah siseh kannih cu Bawipai ta kan si” tinak asi. Cun Gospel ahcun Luka bung 15:cang 1-15 tiang asiih a tlangpi thu ahcun “a hlomi tuu kha tonsal asi tikah siseh, peisa pia kha a thlau ih tonsal asi caan siseh ziangtlukin so lungawinak a um” tinak thu asi. Pathian khal sualsirtu mi pakhat ruangah ziangtluk in so a lung a awi ti thu kha asi. Tuihni kan ruah khawm dingmi cu “Pathian ih lungawinak” tiah gaungsin ttat ning la ka duh asi.\nTuihni kan siarmi thuthang ttha sungah Jesuh in “Pathian ih lungawinak cu a hlo ih ton sal asi tikah tuukhalpa ih lungawinak” thawn a tahtthim asi tiah Luka bung 15:cang 1-7 sung kan siar thei, kan hmu thei asi. Bawi Jesuh ih san lai ah Israel ram ah tuu zuattu an tam hnasa. An vulmi ttilva lakah tuu kha a tambik asi. Tuurual a um vekin tuukhal khal a um ttul asi. Tuurual le tuukhal cu hmun khat tein tlanleng tlang ringring ansi. A pirpaak ih um dingah ansilo. Curuangah tuukhal pawlin tuu pawl hrangah ttuanvo tumpi an nei asi. Tuu pakhatkhat a hlo pang asile tuukhal in fing le tlang kaanin siseh, tiva le horkuam pawl kaan in siseh, a sun a zan in hawl sal dingah ttuanvo a nei. Tuu pawl cu zuatmi ttilva lakah a aabikmi tilva tla ansi. A cancan ah hrampi hring le tidai tamnak kha zawh phah vivo in lam an pialih zinpeng an zawh sual ttheu asi. Lamzin an hlo ih tikah tuurual hnen ihsin an hla tata asi. Cutik ah kiosa, pawpi, cinghnia pawlin an deh that ih thinak an tong ttheu asi. Tuukhal in a hlomi tuu kha a thi zo asi tiah aw-kaa in sim men a ngahlo asi. A hlo mi tuu ih a phaw, a vun, a hmul, a ruh tivek pawl pakhatkhat kha khua sungmi pawl hnenah a hmuh pei ih “ka tuu kha a thi zo” tiah thei ter ding asi. Cun Israel ram sungih khawte ih lam tuu zuatu pawlin anmaih tuu lawng kha an khallo. A bur in an khalter ttheu asi. Khua kha a tum deuh ih tuu zuattu tla an tam asile tuukhaltu kha pa hnih asilole pathum, pali tiang hman ah a ttul dandan in an nei ttheu asi. Tuukhal pawlin ttuanvo tumpi an nei ih an hloter pang asile tonsal tiangin an hawl ding asi. An ton tikah lungawi zetin a hlomi tuu kha an zaang parah an phur dingih lungawi zetin “a hlomi tuu kha kan tong sal zo” tiah khua sungah an au ciamco ding. An hloter mi tuu neitu hnenah tla “hnangam ten um thlang uh maw, kan hlo termi tuu kha kan hmu sal zo” tiah report an pek ding asi. Cutik ah tuu neitu siseh, tukhaltu tla siseh an lungawi dan cu maktarah ansi.\nTuihni kan siarmi Thuthang ttha sung Tuukhalpa in a tuu 99 kha hramlak ah a tanta ih a hlo mi tuu kha a va hawl asi tiah kan hmu. Tuukhalpa in “99 liangluang ka nei lai ko. 1 te a hlo maanah. Cim seh ziangahsi a vak zok rero” tiah thinlung a nei hrimhrim lo. A hlo mi tuu kha a tong hlan hmuah a hawl asi. A tong tikah a lungawi a awi tuk, a lungawinak tla a innhnen pawl a va hlawm asi. A hlo lo mi 99 hnakin a hlo ih tonsal asimi tuu pakhat ruangah a lungawi sawn asi tiah kan hmu.\nCutiih lungawinak cu Bawi Jesuh in sualsirtu pakhat ruangah vancung um Pa Pathian cu ziangtluk in so a lung a awi ti kha in sim asi. Pa Pathian lawng silo in vancungmi pawl tla an lungawi ve asi. Vancungah lungawinak a khat asi. Sualsir ttullo, mah le mah sual neilo vekin umtu Farisee pawl le daan thiam pawl hnakin misual tiah hnonmi hlawhhlang pawl, siah khawngtu pawl kha an sualnak tlansan in Pathian hnenah an kir sal tikah Pathian cu lungawinak thawn a khat asi. Milai daan in cun misual pawl kha hnon ansi ttheu nain Pathian cun zaangfahnak mithmai ttha thawn thinfual zetin an sualnak pawl sir sal dingah a hngak ringring lai asi.\nCuvek tthiamtthiam in paisa pia hra neitu nunau pakhat in a paisa pia khat a hlo tikah pamhmai zetin a cuih paisa pia khat cu a hawl asi. Israel ramih lothlotu pawlih inn pawl cu niamte’n sakmi pawl ansi. Inn a niam lawng siloin padinpauk tla an tuahlo ruangah inn sung cu thim bembem in a rak um ttheu asi. An inn ah zial donmi ansilo ih ciarbek tlak thawn tappi vekin tuahmi an rak si ttheu asi. Paisa pia a tlak sual asile hmu sal dingah thil ollo zetmi asi. Curuangah meisa an vang dingih hmun tla ttha tein an phiat ding asi. A tonsal tikah a lungawi tuknak ah a innhnen pawl a va ko ding “ka thlaumi paisa pia cu ka hmu sal zo ih in lungawi pi ve uh” tiah a va ti. A thlaumi paisa pia cu nunau nu in a pamhai tukih a hawl vekin Pathian in tla kanmah misual pawl in pamhai ih in rak hawl ringring asi. Pathian ih hawlnak ihsin relh tahratin sualnak sungah nuamnai zetin kan um lai maw? Runtupa ih aw neem, aw thluasuah, aw thlumte kha ngai in amah hnenah kir sal uhsi.\nPathian in a Fapa neihsun kha hi leitlun ah a run thlahnak cu leitlun misual pawl run dingah asi. Bawi Jesuh amah rori in Luka 5:32 ah “Kei cu miding pawl ko dingah ka ra lo; misual pawl an sualnak ihsin sir dingah ka ra sawn asi” tiah a rat sannak thu in zirh asi. Luka bung 15 cu a hlomi pawl hmuh salnak thu lawngte kan hmu thei si. A hlomi tuu, a hlomi paisa pia, a hlomi fapa nauta tiah asi. A hlomi fapa nauta thu ah tla zaangfahnak thawn a khatmi a pa in a fapa ih kirsal ding cu nitin ten a thlir ringring asi. Luka bung 15:cang 20-24 “Lam hlatpi ih a rat rero lai kha inn ihsin a pa in a hei hmu tikah a zaangfah ngaingai ih va tlan tahratin a fapa cu a kuah ih a hnam. A fapa cun “ka pa, Pathian parah le na parah ka sual zo. Na fapa tiih kawh dingah ka tlak nawnlo” tiah a ti. Sikhalsehla a pa cun a hnen-um pawl a ko ih “zamrang in ra uh! hnipuan tthabik rak keng uhla hrukter uh! a kut ah zunghruk hrukter uhla a ke ah kedam dam sak uh, cule a thaubik cawfate kha that uhla lungawinak puai tuah uhsi. Ziangahtile ka fapa cu a thi dah zo nain a nungsal; a hlo dah zo nain ka hmu sal zo asi” tiah ati. Zaangfahnak thawn a khatmi pa in fapa tlanhlo, fapa zuva a kir sal, a lung thlengnak kha lungawinak tumpi thawn a hmuak asi. Kannih tla kan sual pawl, kan tthelhnak pawl tansan in in zaangfah ringringtu Pa Pathian hnenah a tikcu luan hlan ah kir sal uhsi. Zaangfah lainatnak thawn a khatmi Pa Pathian in lungawi aipuang tein in rak cohhlang ding asi. Cumi cu a lungawinak asi.\nHi Leitlun kan nun sungah Pathian lungawitertu si ringring thei dingin zuam uhsi. Amah Pathian lungawiter ringringtu kan si ahcun Pathian in kanmah tla in lungawiter ringring ve ding asi. Hi leitlun kan nun sungah lei thluasuah kan co dingih kan nunnak a cem tik khalah kan thlarau cu Pathian in lungawinak thawn a khahter ringring ding asi.\nRVA a ngaitu nan zatein Bawipa in lungawi zetin thluasuah lo toih hram seh.\nJesuh ih thlacamnak famkim ter aw\nPathian ih rawngbawl tu nupa pawl (May 21.5.2020)


Covid 19 nathrik kaai an um ruangah Mink rannung 92,700 Urthat tum | Falam Online Media\nCovid 19 nathrik kaai an um ruangah Mink rannung 92,700 Urthat tum\nJuly 19, 2020 July 19, 2020 admin\t0 Comments covid - 19\nSpain, Aragon region ih zuat mi rannung “mink” 100,000 kimzikte cu Covid 19 positive an si ruangah an that thluh tum thu harhdamzung ṭuanvo neitu in an phuang.\nAn zuatnak hmun ih hnaṭuan mipum 7 pawl par ih Covid 19 nathrik an hmu hnu ah, rannung an zuat mi pawl khal Covid 19 test nak an nei ih, mink zaṭek 87% pawl in coronavirus an kaai vemi an hmusuak ruangah nathrik karhzai sinding phang in, an that thluh tummi a si.\nHih thu thawn pehpar in W H O cun, “himi hmuan ih hnaṭuantu hnen ihsin nathrik an kaai mi siding zum a um. Asinan, rannung ihsin minung hnen ah covid 19 nathrik an suan thei maw ticu kan zir rero lai a si” an ti.\nMink 92,000 hnakihtam rorin Covid 19 nathrik an kaai ruangah nathrik karhzaitersin in minung tiang an suan thei pang ding an phan ruangah, tuvekin an that ṭheh tumnak a si thu khal Aragon Agriculture Minister Joaquin Olona in a sim.\nMay thla khalah Netherland ram ih Mink zuatnak hmun hnih ah Covid 19 nathrik an hmu ruangah minung suan pangding phang in Mink 1 million lenglo an that dah zo a si.\nMink hmul thawn tuah mi Kawrhlum\nMink hmul pawl cu a nem in a ṭhatuk ruangah kawrhlum, ṭukṭak painak zaal tivek tuah nakah an hmang ih Mink hmul quality ṭhami thawn tuahmi kawrhlum pakhat cu $150,000 hrawng a maan a si.\n← Jordan ram ih Hnaṭuan, Kawlram mi hruaitlung\nSiizung rawlpektu Naam in an Dawt →\nJesuh bangin ni 3 hnu ih tho saal tumtu Pastor a thi lan\nAugust 26, 2021 Ni Hnem Sung 0\nKan ram ah US Tourists lut kan duh lo


Theihkauhnak Archives - Page 37 of 37 - Chinland Today Media\nKut zung 15 le Ke zung 16\nChina zato pakhat cun nauhak kum 6 mi te kut zung 15 le ke zung 16 ih x-ray thlazuk cu mipi hmaiah tlangzarhnak an nei. Hi nauhak te hi Liaoning ramkulh ih Shenyang, zato ah a kut zung le a ke zung hlei pawl an tansak ding.\nby CT Media ·\tMarch 24, 2010 ·\nLeitlun ih mi tawi/niam bik He Pingping cu Italy ah ruahlo piin a thiih a sungkhat pawl cun a thih thu ah a natnak pakhat hman le kan thei si lo ih kan mangbang zet tin an sim. He Pingping hi leitlun bik pawl hminsin tu Guinness World Record pawl in miniam bik tiih an hminsin mi a si. Italy, […]\nby CT Media ·\tMarch 17, 2010 ·\nCoke le Pepsi dar (can) bur hnak ih fate, lai cahlap (A4) hnak ih tawi, a rihlam 275g ih rit Germany ih naute cu leilung tlun ih naute fate bik a si. Hi naute hi Caesarean ih sibawi thiamsang Goettingen ih University of Medicine zirlai pawl in June 2009 ah thla kim lo in an cawm mi a siih a […]\nby CT Media ·\tMarch 8, 2010 ·\nNepal ih Khagendra Thapa Magar cu a sanlam 56cm (22in) a si ih ruangah leitlun minung tawibik dam umsun ih azumawk ruangah mipi ih theihpi ding ah le Italy TV show nak ih telve ding ah a pa thawn Europe ram pawl a tlawn theh hnu ah London ih Guinnes World Records nak ih telve dingah tumtahnak an nei. Khargendra […]\nby CT Media ·\tMarch 1, 2010 ·\nKan dung February 06, 2010 ah Kuala Berang khua ih Kenyir Lake area sung Gua Bewah Cave ah milai ruh ro tampi le bungbel hlunzet pawl hmuhsuah a si. University Kebangsaan Malaysia (UKM) cun leihnuai 70 cm hrawngah hih ruhro pawl hi an la suak ih kum 8000 ihsin 11,000 tiang ih upa zo a si ding tiah professor Datuk […]\nby CT Media ·\tFebruary 17, 2010 ·\nKan dung thla ih Mediterranean tipi sungih a tla mi Ethiopia vanzam (Boeing 737) cu Lebanon raalkap pawlihi hawlpinak in tipi thuanthum kap 45 meters ih thuknak ah a tawlam (tail) an hmusuak saal tiah Lebanon Transportation minister Ghazi Aridi cun a sim. Ethiopia vanzam hi January 25, 2010 ah a san theih loin a tla ih, a sungih khualtlawng […]\nKan dung zarh zarhte ni ah South Korea cun an ram ih tiva tum le hminthangzet Han tiva ih thawn aw thei dingmi tikulh (floating island) an tuah thok tiah an phuang. A hmaisabik an tuah tummi cu footbawl lehnak field tia hrawng a si ih, thli bawm (airbags) 3 meters ih sahmi parah 2000 tonnes ih ritmi inn le […]


Kalaymyo Nitlak Saklam Ah Tikhur Ti Kang Rero Zo - Chinland Today Media\nDecember 10, 2015 6:50 am·0 comments\nJuly karhnihnak ihsin thli le ruah ih a nuai rero mi Chin ramkulh le Kalaymyo kiangkap cu ruah ti a kang hnu hmanah mangbang ding kop in ti a hawi rinring. Cutin tu ah ti hnawi a rh hnu November thla lai lam ihsin Zonuamzang khua le Kimlai khua lam ti a kang rero thu CNRG pawl hnen ihsin theih a si.\nKimlai khua cu ti pep hmang in ti an rak hmang nan tilian in a fen sak theh ih cuihnuah khaw sung in ding ti cu tikhur laih a si. Cui an ti khur pawl khal tu ahcun an kang cuah co. Cuihleiah Zonuamzang khawsung ih tipawl khal a kang theh.\nHi thuthawn pehpar aw in CNRWG sungtel Salai Jesse cun “Tu hi December thla tir fang a si. Tikhur kannak hi zarh thum hrawng a si zo. Tlangtluan kiangkap khuapawl deuh in an tuar hmaisa. Khawdang pawl khal kan dinhmun lungphan-um rori a si.” tiah a sim.\n“Ka zumdan ah tilian laiih leimin pawl kha, an min zikah tlang zim ihsin tidai an irh hmaisat tikah, leihnuai tidai luan kong pawl hi hngongtu pakhat khat cu a um a si ko ding. Zonuamzang khua cu Letpanchaung khua ihsin peng 3 dan lawng a siih, kan tuar peh vivo hai lo ding ti a rel theih lo.” tiah a sim.bet.\nTuitum ih tilian cun tlang tampi a min ter ih hlei ah thingkung tampi a fen bet tik ah ti kan har phah ding a phan um zet tin tual sung mi cun an sim.\nZonuam zang khua hi Chin ramkulh le Sagai ramthen riawknak ah a um ih a kiangkap khua pawl cu kan mah Chinmi hlir umnak hmun pawl an si. CNRWG cun Zonuamzang le kimlai khua ti an ngahnak ding a buaipi rero lai.


Kawlram Nunau Pawlin Ram Dang Mipa An Nei Thei Lo Ding - Chinland Today Media\nJune 2, 2010 4:46 pm·3 comments\nKawlram acozah cun ram sung hmunkip ih thuneitu pawl cu ‘Kawlram nunau le ram dang mi neih awknak siang nawn lo dingin’ theihternak a pe vivo ti a si. Ahlan ahcun Kawlram dan khalin ‘Kawlram nunau/mipa zokhalin ram dangmi nupi/pasal ih a nei duh a si ahcun ni (21) hlan ah theihternak a tuah tengteng ding timi cu ‘milai fir hlohnak (human traficking) a um thei ruangah ‘tuah nawn lo dingin’ ruahnak thar a suak ti a si.\nKawlram dan thiam (Legal advisor) pakhat Aung Thein cun, “Ram dang mi thawn neih awknak cun ‘milai fir hlohnak’ a kham thei ding timi cu a zum um lozet, mi zokhalin ‘thianghlimzet ih neih awk an duh ahcun zianghman harsatnak tuah ding a si lo. An covo kan phitsaknak sawn a si” tiah a ti.\nYangon khawpi ih ‘Flower News’ khalin ‘ram sung ih um pawl cu ram dang mi pawl thawn ‘milai firhlohnak’ tuanpitu le tawlrelpitu an si tiah a ngan bet.\nYangon ih lawyer pakhat Kyaw Hoe cun, “2005 kum ah innsang pakhat ih nu le pa cun an fanu cu ram dang mi pasal nei dingin an forh ih, an fanu cun a duh lo ruangah amah le amah a that aw.\nCuih thil cang ruangah ‘ram sung ih lawyer hmuahhmuah le certificate tuahtu hmuahhmuah cu ‘ram sung nunau le ram dang tlangval neih awknak tuah sak nawn lo dingin theihter an si” tiah a ti.\nKhawpi dangdang ih cangantu (writer) hmingthang pawl cun ‘ram dang mi pasal neih lo ding timi cu ‘Kawl fala’ hrang ahcun pom thei a si lo ih, milai fir hlohnak thawn khal pehtlaihnak a nei lo’ tiah an ti. (Irrawaddy)\nA hnuai ih thuthangpawl hi, na duhmi parah hmet aw…\nAw! Rih Ka Ngai\nTuluk ram tlangleng accident ruangah mi (19) thi\nRitnak si zuartu Refugee sungkua palik in an kai\n2012 hlan ah cabu nei lo ram dangmi dawi suah tum\nRefugee pawl thuhla zohsalnak ah Rohingya tel duh lo\nMalaysia ah Vok nat a karh sinsin\nA Rang Thei Tawp In\nChinmi, kan si kan danglam….kan sunglawi….kan hleice….kan tuahdaan a danglam…kan cangdaan a mawi…kan thiam…kan hmu thei…kan zuam thei….\nChinmi kan si….\nKan duh, kan calai….\nSalai C.Vanliancung @ U Mya says:\non June 3, 2010 at 1:24 pm\nKawlram Fala pawl Ramdang Mi thawn neihlo ding an ti mi cu Theory asi i Practice ah acang thei ding cu zumh a um lo ti ah kei ka ruah nak asi.\nZiangruangah kan ti le Mihring pakhat in “inner right” le ” Out-right” ti in a um mi, hi mi vek cu “Inner Right” asi i Moral in ara mi asi i khamthei asi lo ding, Out-right asi le cu Law in akham thei i “inner right” cu Law khal in akham thei lo cu mi cu Modern word in “global-on-humanright” ti asi.\npa tai says:\non July 28, 2010 at 4:44 am\nfalam pa says:\non July 12, 2011 at 7:00 pm\nmai thuthu te sawh,,,,he..heee…kham a har zet ding aaaaaaaaa..\ncuvek vivo cu..\nlaimi fala teh…ziangtin naruat? he..he..


Thaisun Ramsung Huap Daiten Duhphorhnak Tuah Ni, Ralhrang In ‘Dawr Ong Ding, Hnipuan Dum Hruh Lo Ding’ An Rak Ti Ve – Meifar\nThaisun December 10, 2021 hi leitlun huap Minung Covo Ni (Human Rights Day) a si. Himi sirhsan in Myanmar ramsung ah daiten duhphorh ni Silent Strike tin cangvai dingin mipi pawl thu an thanaw thluh zo. Myanmar ram cu ralhrang in an control lo, mipi in an control ti langter cikhat khal a si.\nMagway ramsung khua ṭhenkhat ah ralhrang pawlin hringhronak thu an rak suah ve hngal ih thaisun ih dawr ong lo pawl cu nan dawr kan lo lonsak ding, nan vahsuah tikah zohman kor dum, mask dum bun lo ding tin mipi pawl hringhronak thu an suah.\nMagway khuami upa pakhat in, “Tuisun ah meeting in ko, ralhrang pawlin thaisun ah dawr khan pawl nan ong tengteng ding, ong lo a ngah lo. Dawr ong lo pawl cu an dawr kan lonsak ding, thaisun ah zohman kor dum hruh lo ding, mask dum bun lo ding. Thulung lo pawl cu kan kai hluahhlo ding an ti” tin media hnenah a sim thei.\nThaisun ah mipi in daiten duhphorhnak an tuah tum ih ralhrang pawlin hlawhtling lo dingin a phunphun in cangvaih an tum ih online par khalah thuthang diklo an tarlang rero.


Bawipa a tello ahcun (sim tu Rev. Fr. Joseph Ro Nei Thang), April 9, 2021. | Radio Veritas Asia\nBawipa a tello ahcun (sim tu Rev. Fr. Joseph Ro Nei Thang), April 9, 2021.\nBawipa a tello ahcun\nThuthangtha sim tu Rev. Fr. Joseph Ro Nei Thang\nApril 9, 2021 (Thosal zarh ninga ni)\nSiarding: Tirhthlah 4:1-12; John 21:1-14\nLeitlun hmun tinkip ihsin RVA Falam Chin Service ah thlarau rawl a zawh ringringtu Bawi Khrih ah duhdawt zetmi nu le pa, u le nau pawl, Thosal Jesuh Khrih hmin in nan zaten cibai ka run lo buk hai. Thosal Jesuh in hnangamnak lo pe ringring hram seh’ tiah nan zate hrangah thlaza ka run lo cam sak hai. Tuihni cu Paska puai sung Tlawngkai ni 5 ni asi. Kan Kohhran daan vekin Thosal puaipi cu nikhat lawng kan tuah lo. Rawl ei khawmnak thawn cun nikhat lawng asi men thei nain Sacrament thawn ahcun ni 8 sung kan tuah ttheu asi. Tuihni ih kan siar ding mi Pathian ih ttongkam pawl cu Tirhthlah 4:1-12 tiang le John 21:1-14 tiang pawl ansi pei. Tuihni ih kan ruah khawm tlang dingmi cu “Bawipa a tello ahcun” tiah asi pei.\nU le nau pawl, Tuihni kan siarmi Thuthang ttha ahcun dungthluntu pawl hnenah thosal Jesuh Khrih a langnak thu kan siar asi. Himi hmunah Simon Peter, Thomas, Nathanael, James, John le a dang dungthluntu pahnih pawl hi an ton aw khawmih Peter in “kei cu sur ka vorh ding” tiah ati. Midang pawl khalin “kannih tla kan lo thlun ve ding” tiah anti fingfing. Zan varin sur an vorh rero nain zianghman an ngah lo. Khua a hung vang tikah Jesuh cu tikapte ah a ding, asinain Jesuh asilam kha an thei thiamlo. Jesuh in “fale pawl ziangtal nan ngah maw?” tiah a sutih annih in “zianghman kan ngahlo” tiah an let. Jesuh in “nan lawng ih vorhlam kamah khan nan sur hei vorh uhla malte tal nan ngah ding” tiah ati. Cutin cun an sur cu an hei vorh ngaingai tikah ngan tamzet an awkih an sur hman an dir thei nawnlo. Simon Peter cu lawng sungah a hung kai ih nga tumpipi a khatmi sur cu tikap ah a dirh. Nga cu 153 ansi. Cutluk in an tam nain sur cu a tleklo asi. Himi cu Jesuh thihnak ihsin a thawh hnu ah dungthluntu pawl hnen ah a langnak voithumnak asi tiah John 21 sungah kan hmu thei asi.\nU le nau pawl, Moses ih thuanthu kan ruat sal hrih pei uh. Kan thei cia vekin Moses cu Levi hrinsor asiih Egypt siangpahrang Faro ih fanu in a cawm asi. Tirhthlah 7:22-23 ah ‘Moses cu Egypt mi ih fimnak hmuahhmuah a zir thluhih a ttongkam le a tuahnak in mi nasazet asi ti a langter. Cun a kum 40 a ti tikah a phunpi Israel mi pawl ziangbangtuk in an nung, hmu duhah a leng’ tiah kan hmu. Ti duhnak cu Moses in kum 40 sung Egypt mi pawlih fimthiamnak hmuahhmuah a zir thluhih ttongkam in siseh, a tuahnak in siseh raltthatnak thawn a khat asi. Fimthiamnak thawn a khahmi Moses, raltthatnak thawn a khahmi Moses ah a cang asi.\nMoses cu a phunpi pawl a va zoh tikah a phunpi Israel mi pakhat cu Egypt mi pakhat in a rak hrem kha a hmu tikah a phunpi lamah a ttangih Egypt pa cu a that mai. A thaisun ah a phunpi mi 2 kha an buai ruangah remte in um dingin Moses in a fial tikah pakhat pa in ‘Zo in so kan tlunah uktu le thutthentu ah a lo tuah, mizan ih Egypt pa na thah vekin thah ve i duh maw si?’ tiah ati. Cumi cu Moses in a thei tikah a thup tein thil a tuahmi kha a tu ahcun a lang zo tiah a ruatih Midian ram ah a va tlanih an puithiam Jethro hnenah a ben asi. Neta ahcun Jethro ih fanu thawn an tthit awkih fapa pahnih a nei asi.\nTirhthlah 7:30-35 ah Kum 40 a liam hnu ah Sinai tlang kiangih ramtthing ah hram bur alh sung ihsin Moses hnenah vancungmi pakhat a rung lang. Harmbur sung ihsin Bawipa in Moses kha “Keimah cu nan pupa pawlih Pathian, Abraham ih Pathian, Isaac ih Pathian, Jacob ih Pathian ka si; na kedam phuak aw, ziangtile himi hmun cu hmun thianghlim asi. Egypt ramih ka minung pawl an tuarmi le an zonzaihnak ka hmu. An aihramnak aw cu ka thei ih anmah run dingah ka lo thlah ding’ tiah ati. Ti duhnak cu Moses kum 80 a kim tikah Pathian in a miphun pawl luattertu si dingah a ko asi. A kawh tik khalah Moses in minung daan vekin “ka ti thei lo ding, ka ttong thiamlo pi, ka phunpi pawlin ziangtinso in zum ding, ziangtinso ka thusimi in awi ding?” tiah a phunphun in a ti asi. A ngaingai ahcun Moses cu Egypt miphun pawlih fimthiamnak hmuahhmuah a zir dahtu asi, ttongkam le thil ti theinak ral tthatnak thawn a khahmi a silo maw? A tuh ahcun a ttih thlang! Asi, Bawipa a tello ahcun zianghman kan santlai theilo ti kha fiang zetin kan hmu thei thlang asi lo maw? Bawipa in a um pi lawngah Moses cu raltthatnak a ngahih a phunpi Israel miphun pawl kha kum sawmli sung hniksaknak tampi tuarin a hruai thei. Moses bawmtu Joshua hi Bawipa in a umpi ruangah, Bawipa in a ttanpi ruangah ral pawl neh ko tiangin a do thei, ni le thlapi hmanin a thupekmi an ngai ih an cawl asi tiah Josuah 10:12-13 ah kan hmu thei.\nU le nau pawl, Bawipa nih in ttanpi lo le in umpi lo ahcun zianghman kan si lo, zianghman kan santlai theilo zia cu Bible ah siseh, Mithianghlim pawlih thuanthu ah siseh, rel cawklo in kan hmu thei asi. Tuihni kan siarmi Thuthang ttha ah tla cun Thosaltu Bawipa Jesuh in Dungthluntu pawlih hnattuannak ah a telpi lo ruangah zanvar sur an vorh nain zianghman an ngahlo. Bawipa Jesuh in sur vorhnak hmun a sim lawngah le Bawipa in a umpi lawngah nga tampi an ngah asi. A ngaingai ahcun Dungthluntu pawl cu nga kai in pumcawmtu pawl ansi. Annih in khuimi tawkah nga a um ding ti an thei ringring. Asinain Bawipa Jesuh cu nga kai in pumcawmtu a rak si dahlo. Bawipa Jesuh cu lettamaa timi kutthiam hnattuan thawn pumcawmtu a rak si dah asi.\nKan thei a ttul zetmi thu pakhat cu Dungthluntu pawlih thungainak hi asi. A ngaingai ah Dungthluntu pawlin a tu thupektu hi zo asi ti tla an thei cuanglo; Bawipa asi ti an theilo. Asinain el lo tein an sur cu an hei vorh ih nga tampi an awk asi. An hnattuannak ah Bawipa in a telpi ruangah, Bawipa in a umpi ruangah, Bawipa in thluasuah a pek ruangah an hnattuanmi hi an hawhtling asi.\nKannih tla kan hnattuannak tinkip ah le kan tonmi thil hmuahhmuah lakah Bawipa nih in umpi, Bawipa nih in telpi ahcun hlawhtlinnak le hnangamnak le nehnak kan ngah ding asi. Dungthluntu pawl hi Bawipa in a telpilo, a umpilo ahcun nga an kai theilo vekin kannih tla Bawipa nih in umpi lo ahcun zianghman kan si theilo. Bawipa nih in telpi lo ahcun thlisia a hran lai ih in bawm dingah a ratmi Bawipa tla muthla vekin kan hmu ding. Bawipa a tello ahcun kan nun sungih harsatnak pawl tla a karh sinsin ding. Bawipa nih in telpi lo ahcun do dingmi ral pawl tla a rak tam sinsin vekin kan hmu ding. Bawipa in dungthluntu pawl a telpi lo ahcun dungthluntu pawlih nga kainak sur pawl tla a tlek thluh ding asi. Emmanuel Bawipa nih in umpi lo ahcun Bawipa ih din suakmi a Kohhranpi tla tuihni tiang a hmun theilo ding, a tlek thluh ding asi.\nMaw Bawipa, kan harsat caan le kan vansanglam caan ah a hleice in in run umpi hram aw. Nangmahih thupekmi pawl kan ngai, kan thlun theinak dingah le kan zumnak a fek sinsin theinak dingah maw Bawipa in run umpi hram aw. Amen.\nPathian ih thungai nak (sim tu Rev. Fr. Joseph Ro Nei Thang), April 15, 2021.\nZumnak in Rumdamnak (sim tu Rev. Fr. Lucas Sum), April 14, 2021.\nPiangthar ti cu ziang a si? (sim tu Rev. Fr. Dominic Hnin), April 13, 2021.\nRev. Fr. Pius Cung ih thuthangtha simnak (April 12, 2021)


Zum vek ciah in Utah ramcaar ih Thir phunmi hmusuaktu an um | Falam Online Media\nZum vek ciah in Utah ramcaar ih Thir phunmi hmusuaktu an um\nNovember 27, 2020 November 27, 2020 Ni Hnem Sung\t0 Comments\nZum cia vekin Utah ramcaar ih hmuhsuahmi 12ft hrawng ih sang killi nei Thir phunmi cu a hawlsuaktu an um taktak.\nThir phunmi cu Utah Department of Public Safety le Utah Division of Wildlife Resource in ram haalnak an nei lai ih hmuhsuahmi a si.\nLungsen sungih phunawmi killi nei Thir phun hmuhsuahmi cu November 23 ah mipi theihternak an nei nan Utah ramcaar hmunhla ih um mi a si ruangah a zoh tumtu an tam pang ding phang in a umnak cekci an phuang duh lo.\nAsinan, Internet san a si vek in thildanglam hmuhsuah tharmi thuhla cu online ah a darh cak zet ih Utah ramcaar ih hmuhsuahmi Thirphunmi khal a ngaihventu an tam zet.\nThirphunnak hmun ih va thleng hmaisabik cu US army officer David Surber a si ih “kum 5 sung rori a rak um zo mi a si ruangah a hmun ih va zoh ding ka duh hrimhrim. A hmun thleng ding ah Utah ramcaar sungah nazi 6 sung motor ka mawng. Cozah lam in thuthang an suah hnu nazi 48 rei ah a hmun ka va thleng” ti`n US tualsung media hnen ah a sim.\nThirphunnak hmun cu Tim Slane timi pa in official video an thlah mi, an zuk mi pawl le Google Earth zuk tahṭhim in a hmusuak mi a siih, reddit ih thlah mi zuk sungta vek a si le Thirphunmi cu Kum 2016 hrawng in a um thok dingmi a bang.\nUS army officer David Surber cun “Tim Slane ih hmuhsuahmi zaar ah a hmun ka va thleng. A umnak hmun coordinate cu reddit ah ka thlah ih a umnak hmun ka pholang ruangah ka par ih thinhengtu an tam zet. Hringhronak message khal ka dong tam zet. Asinan, Thirphunnak hmun ka relsuak lo khal le midang in an relsuak thotho ding” a ti.\nThir phunmi umnak hmun cu mipi in an thei thluh zo nan thusutding dang pakhat a um lai. Cumicu “zo in a phun ih ziangduhsan in a phun” timi hi a si….\nThuhla kimciang na siar duh le hinah hmet : US – Utah ramcaar ih Thilmaksak hmuhsuah mi cun Mipi a ti Mangbang\n← Falam Khuapi ah Christmas Rim A Nam Thok\nNazareth ah Jesuh ṭhangliannak Lunginn siding zumummi hmusuak →\nSouth America ram pawl ah Minute 2 sung Ni a thim


Sualnak Neilo An Kaihmi Pacang Cu A Taksa Parih Tattoo Ruangah A Lu Pawp Ko In An Hrem That – Meifar\nSualnak Neilo An Kaihmi Pacang Cu A Taksa Parih Tattoo Ruangah A Lu Pawp Ko In An Hrem That\nSagaing Region, Monywa Township, Lelzin khua ih tlawnginn cu zo ti theih loin an ur ruangah an khua sungih dalan in ralkap pawl a ko. Khuasung mi pakhat in “Tlawnginn cu a kang nasa lo, an mit lohli thei. Meisa alh khal kan hmu ve man lo” a ti.\nCutin cingin dalan in ‘nauhak pawl tlawngkai an duh lo ruangah tlawnginn an urkang tin ralkap pawl hnenah a sim thei. Monday sunah an khuasung minung 6 an kai, pacang kum 33 mi Zeyar Lin cu nupi fanau nei a si ih tlawnginn kiangih um a nu tei inn ih ava feh lamah ralkap pawlin an rak kai.\nAn kaihmi midang 5 cu Kyaw Nanda, Aung Aung, Kyaw Myo Htwe, San Min Htet le Ba Chit pawl an si, an umnak le an thuhla cu zohman in an thei lo. Zeyar Lin cu sualnak zianghman anei lo nan a taksa parih tattoo ruangah an hrem that.\nA taksa parah Aung San Suu Kyi le a pa Bogyoke Aung San ih zuk a suai ruangah ralkap pawlin nasa zetin an hrem ih a thi. A ruang cu Monywa Public Hospital ah an ret ih a nupi le a innsang pawlin an va la, an hremnak ah a lu dunglam a pawp ih a taksa parah hliamhma nazet an hmu.\nZeyar Lin an kaih sun ah ralkap pawlin khuasung mi 15 cu thu an sut ih an vuak ciamco, an taksa parih hliamhma ruangah zan khal an itthat thei lo ti a si.\nTlawngkai nithum sunah an khuasung ih dalan cu zo ti theih loin that tum in an inn an kap ciamco nan an kap ngah lo, innsung ih rak um a fanu sawn an kap that. Cumi hnuah ralkap 50 hrawng an va thlengsal ih khuasung mi 4 an kai.\nAn hmuhhmuh an kai ih, an kap ciamco ruangah an khua mipi pawl cu hmun dangah an tlan. Hmun dangih tlan khuasung mi pakhat in “Ralkap pawlin an duhduh an kap ciamco ruangah kan tlan thluh. Ralkap lamtang pawl lawng khua sungah an um lai” a ti.\nChin Nauhak In Ralkap Bomb Kammi A Pal Ngah


An Cawpi An Zuar Ih Ralkap Pawlin Sumpai An Lonsak – Meifar\nMandalay, Pyin Oo Lwin District, Kyaukse Lay khuate ih um pacang pakhat in an cawpi ava zuar ih lungawi zetin a tlung. Asinan October 22 simlam ah ralkap pawlin an va vel ciamco hnuah an sumpai cu an lonsak thluh. A hmin cu Hla Myint a si ih tulai boruak sia thawn sumpai an nei lo ih an thinhar zet.\nHmin tarlang rem lo an khuami pakhat in “Caw an zuar thu cu ziangtin ralkap pawlin an rak thei ti kan thei lo, zoin ha maw rak sim thei ding. A zan ah kan khua ah ralkap pawl an ra lut ih Hla Myint tei inn ah an va feh, an vuak ciamco hnuah an sumpai ting 4 le hrek an laksak. Hla Myint ih fapa khal an vel” tin media hnenah a sim thei.\nZan nazi 8:00 ah ralkap pawl cu bike 8 le motor pakhat thawn an va feh ih ṭhenkhat cu ralkap uniform hruh loin meithal an keng thepthep. Hla Myint tei inn an feh hlanah an khua ih phungyi tlawnginn le kiangkap inn ah an lut hmaisa ih an thilri bungrua pawl an siatsuah sak.\nMadaya Educational CDM Committee-MECC pawlkom khalin thilthleng ngaingai a si tin an nenhnget. MECC member pakhat in “Ralkap pawl ih cangvaihdan cu meithal kengih suamhmang pawl ih cangvaihdan thawn a danglam lo” a ti. Tulai Kyaukse Lay ramsung ah ralkap pawl an cangvai nasa tuk ruangah an thlaṭem in an thinhar zet.\nRalkap Pawlin Ṭaal Khua Inn An Urkang Hnuah Thlanrawn Khua Ih Inn An Urkang Sal (October 25)


Theihnak parih Hrambunmi Zumnak - Chinland Today Media\nJanuary 11, 2012 12:02 am·0 comments\nJesuh in, “Pathian in ttuan hngaiseh ti a lo duhsakmi cu a thlah mipa zum kha a si,” tiah a ti.\nBible Siar Ding: Luke 9:1-11\nMi pakhat, kum li sung thilrim zianghman a thei thei nawn lomi ih thuhla ka vun mang saal. Hit’n ka sim, “Jesuh Khrih na zum ahcun atu rori ah na hnar in thilrim na thei thei saal ding.” Thlacamnak ka neih hnu ah cu nu cu ziangtinkim ih rim a theih thei saal ruangah a thin a lau nasa. A thaisun ahcun lungawithu sim in tetti a khan.\nA dang leh mi pakhat ka hnenah ra in hiti’n thu i ra sut, “Pathian in ka hnaset ziang-hman thu thei thei nawn lo, a hnazang ttha nawn lomi hi a damter thei pei maw?” ti’n.\n“Pathian zum awla na natnak cu tidam in a um ding,” ka ti. Mipi lakah thinharzet in a vung feh, midang pawl cu damter an si, asinan anih cu zianghman a thei thei cuang lo. A thaizaan cu a rak ra saal lala. “Tuihzaan cu ka zum thlang ding,” a ti. Pathian sunlawinak a parah a thleng. A veikhatnak ah a thinlung a phur, a veihnihnak ah zumtu ah a cang.\nHmun pakhat ah, pumnaa besiazet siiti an hnih reromi pa ka tong ih thla ka cam sak. A thaizaan ah kan khawmnak mipi hmai ah a ra ih, “Himi pa hi mibum duh ruangah midang pakhat cang awtermi pa a si. Mipi pawl a bum rero. Mizaan ah na dam zo in ti; kei le nidang hnakin ka nat a roh deuhdeuh” ti’n a sim ciamco. Cumi pa a ttemttawntu khawsia cu Jesuh hmin in napi’n ka kawk. Cumi pa hnenah, “Na dam fel zo” ti’n ka sim. Amah cu lungto in innsaktu a si. A thaisun ah, thilritzet phur ih a um rerolai ah Pathian thawn an tong aw ih, “Hremnak a tuarmi cu kan damnak a si…Bawipa in cawhkuannak cu a parah a thlenter, kan tuar dingmi kan sualman cawhkuannak cu! (Isaiah 53:5, 6). Himi pa in dokalhmi cu Pathian Ttongkam a si, keimah a si lo.\n“Pathian in ttuan hngai seh ti in duhsakmi tuah dingah ziangso ka tuah ding?” tiah an sut. Jesuh in, “Pathian in ttuan hngai seh ti a lo duhsakmi cu a thlahmi pa zum kha a si,” tiah a ti (John 6:28-29). A si, Amah in kan sualnak a phur ih kan natmak zate a damter. Keimah hrimhrim in mangbangza tidamnak ka co. Pathian sunloih ding ka tlolh asile lungte pawl an au ding. Rundamnak cu mi zapi hrangah a si. Tidamnak cu mi hmuahhmuah hrangah a si. Thlarau Thianghlim thawn baptism cu mi zapi hrang a si.\nSualnak sungih mithi na sin, asinan Pathian sungah nunter mi na sinak thu nangmah te’n ruat hnik (Rom 6:11). A zaangfahnak ruangah ziangtiklai caan khal ah nehnak cotu na si. Nun thianghlim ih nung theitu Pathian ih kilhimmi fahniang na si.\nThlarau Thianghlim in a dikmi hmun le caan ih kan um theinak dingah ruang in zing sak zo.


I RAK RUAH DAH… KA RUALNU IN - Chinland Today Media\nApril 5, 2010 12:47 pm·4 comments\nMi hrekkhat le thufim hrekkhat ahcun, “Mipa le nunau cu rualpi awk ngaingai a theih lo” tiin an rak sim dah ko nan, ka sim duhmi ka rualnu thawn cun, cuvek lam zianghman a um lo. Harsatnak ah kan bawmaw ih, mangbang can khalah thu kan ruah aw ttheu. Hmun dangdangih kan vun um hnu ah, veikhat cu kan tawngaw hruak ih, keimah khal ka thir dukdi!! Lakphak dawrah kan lut ih, Coffee khuat hnih veve hrawng kan in ngah hnu cun, kan ngaiawknak thu rel mi khal a cem thlang a si hi’ tiah kei cun, man vun pek ka tum ih, hmansehla a nih cun, “Mal ten, thu dang lo ruah ding ka nei lai, to hrih aw” tiah i ti. Kei khal ka to sal ih, thu cu i ruah cih ding hmang ka ti lai ah, tong lo in, cabuai hnuailam cu a bih ringring. “Ziang ha maw i ruah duh mi cu?” tiah ka hei ti. “Kan pa thawn kan then aw!!!” tiin I vun sawn ih, kei khal cun, an thenawknak san sut thiam lawn, “A va pawi so” tiah ka hei hnem ve.\n“A san i sut lo nan, ka lo sim ding” tiin i vun ti. A pasal cu ka theih dah mi a si lo ih, ka hmuh dah mi khal a rak si lo. Can tawi te lawng kan nei nan, cui can cu ka rualnu hnemtheinak a si ding ahcun tiin, kei khal in am zet in ka hmang. A thok ihsin hitin i ruah.\n“Tlawng kan pih hnu khan, khua ah ka tlung ih, cun ka nu le pai duhdan cun tlawng peh vivo kha a rak si ih, kei khal in ka el lem lo. Tlawng pih sung cu, in lam ah in leng ka nei hnuaihni theu ih, hmansehla cutiih thungai vun thlukpi ding ah ka ruat dah lo. Cuisin can a hung liam vivo ih, Engineer pakhat, buaih (Degree) ngah cun i leng tam in, thlun khal kan thlun aw tam a si ding, can a rei cun kan thlahaw thei nawn lo ih, kutsih ding cun kan lungkim nan, nu le pa cu zozo khalin kan sim hrih lo”.\n“Zankhat cu, thlapi van hnuaiah kan pahnih in thunuam kan rel rero ih, kei cu a kiangih ka um tikah ka hna a ngam a si kei cu, a vorhlam liang ahcun ka zau ih, thu i ruah rero… ka hna a rak ngam sual a si ding, thu i ruah hmaisak pawl cu ka thei nan, a duhdan le duhmi, a huat zawng le a mai sinak pawl i sim rero lai ahcun, theilo in ka rak siing (sleep) ih, a thurel a cem hnu ah a si ding, ka hung tthang ih, in lam pan cun kan tlung ih, cui hnu reilo ah, kut khal cu kan sih cih”.\n“Hmansehla, thla thum li hrawng kan neihawk hnu cun, kan remaw thei lo. Rawl ka suan khallen tha ten a ei duh lo ih, lenglam rawl a run tlun mi cu kei khalin tha ten ka rak eisak duh lo. Cun hnipuan ka rak leisak khallen a lung a awi thei lo, cuvek in kei khal cu thotho cu ka si. Ka duhdan a bangaw thei ngaingai lo. Ka hrangih hremhmun a si vek ih, a hrang khalah hremhmun a si ve ding tiah ka ruat ih, tha ten kan thenaw a si cu. Cumi lak ih thiamlo siih ka theihawknak bik cu, ‘A duhzawng i rak sim laiih ka rak siing kha a si’ tiah i ruah. Cui hnu reilo ah kan pan lamlam pan in kan tlung.\nKa rualnu ih i ruah mi ihsin ka sarsuah mi cu, “Kan Laimi, nunau tamsawn hin, an nunau sinak theiaw cing in, an pasal duhzawng si an tum zet ko: Hmansehla, an pasal thawn theihterawknak an neih hmaisak theu lo ruangih thenaw sal hi tam zet an si. Ram dang le phundang ka va rel in ka sim ngam lo. Kan Lai nunau cun, mipa hnuaiih kun ding an si an theiaw ko (Kun ti ruangih ziangtinkim ih kun ka tinak a si lo, nunau sinak theiaw mi ka rel duh sawn). Hmansehla, an pasal duhzawng an theihthiam theu lo ruangih thenawknak um mi hi cu pawi ka ti zet.\nRam leng kan thleng ih, kan theih dah mi khal si lo, kan sungkhat unau in, a tha an ti mi kha kan ko ih, kan nei theu. Cutikah, theihawk ngai hlan ih neiaw kan si ruangah, thenawknak lamzin sangka hi a ongaw ol zet theu. Nupa cu, ziangtinkim ih ruataw ding, tuam hlawmaw ding kan si nan, kan theihawk ngaingai lonak in, pakhat le pakhat karlak ah, theihthiamawknak a mal duh zet. Kan neiaw ta ceng cu, thenawk har kan ti fawn, nuthlawi pathlawi si kan zuam fawn lo ih, harsa ti cingcingin, kan in sang ahcun kan um. “In sang nuam cu Vanram naihbik a si” an timi thu cu, calai le zuknung hrang lawngah kan hrangah an cang theu.\nCuruangah, ka sim duhmi cu, nu le pa si dingih kan tumtah awk ngaingai hlan ahhin, pakhat le pakhat theithiamaw dingih, zirawk nak can neih tum hramhram sehla, cumi cun nupa karlak ah ci nung, a hnget mi a kho ter dingih, in sungsang nuam, mi zohthim tlakah in suah ding tiah ka ruat. Ramleng ih kan um khalah, tulai sanah Phone awk a har lo, kan duhmi ziangtinkim rel ngah hnuah thuthluknak tuah ngam cio sehla cun nupa fek khoh zet kan din thei ding tiah ka ruat.\nA hleice in, mipa hin ramleng kan thlen hnuih kawhawk kan hmang zet ih, a sual, a tha lo ti lam in ka rel lo. Nupi neih cu, kumkim hrang ahcun hiar um zet mi a si ko nan, thlakhlelh sual ruangih kan thenawk ding hnak in, kan phone bill ren lo in, tongka talin kan duhmi, kan duhzawng le zingtinkim simaw ngam sehla ti hi ka duhthusam a si. Nunau khal in ningzahnak cu hlip in, nehhnu ih insang nuam din lo hnakin tiah, tongkam khal suup lo ih rel ngam hi kan cu thlang in ka thei. Ziangtinkim kan simawk le kan ruahawk hnu ih kan neihawk ahcun, sungkaw siat lam hnakin, sungkaw nuam kan naih ding a si ti thinlung kan neih hi ka duhthusam a si.\nA liamcia mi mitthli, hnulsal ka tum nawn lo theu nan….\non April 5, 2010 at 2:08 pm\nHi hi thupi zet ka ti ve. Siar a nuam zet, duh hnakin a mal lam ka khawp deuh lo. Hniangsinpa in hun khilai bet ding maw.\non April 6, 2010 at 6:21 am\nNa ti tha.\nNa thuruah a va tam awm ve.\nNupi na neih ahcun na dai rupri men thei.\non April 6, 2010 at 2:09 pm\nSiar man hla tuk aw… Thil thupi zet a si fawn…\non April 7, 2010 at 9:31 am\nThu tha tha in rak ngan sak nak par ah kan lung aw na sa. Amah bel te ca na ngan tik le famkim tawi deuh in in rak ngan sak thei ah cun kan lung aw zat ding upatnak lian pi thawn…..


Laimi Khristian Pawl In Pastor Kan Hmuh Daan - Chinland Today Media\nLaimi Khristian Pawl In Pastor Kan Hmuh Daan\n1974 kum, phunhra ka on hnu ah Bible tlawngkai dingin ka pa ka dil ih, ka pa in upabik ka si ruangah nau le zoh na ttul in ti ih ka kai ngah lo. Pathian hnattuan hi ka duhzet na’n harsatnak a phunphun ruangah tlawng saya kum (13) zikte ka ttuan. Ka nu ih pa, ka pu (Rev. Cuang Sum) hi pastor a si ih Hakha, Falam (Laizo) le Mizo (Lusei) ttong tivek in Bible ca a neihmi pawl ka siar sak ttheu. Nuam hi ka ti theizet. A hnattuan khal ka dawzet. Laitlang ah tthangphawknak a thlen tikah Pathian thu hi ka duhtuk ih keimah titheitawk te’n kiangkap khua pawl hnenah thuthangttha ka sim rero ttheu. Kan khua lam pawl in Pathian hnattuan dingah in forh ttheu nan ttuan ka tum nawn lo. Hakha ah phunhra tlawng saya (SAT) ka ttuanlai ah rualpi pawl in Pathian hanttuan dingah in sawm ttheu. Innsang nupi le fale pawl thawn kan si thlang tikah Pastor innsang pawl ziangti’n an cawm aw ti ka ruat ih tlawng saya in suak ih hnattuan khi harsa ka ti deuh.\nAsinan, 1986 kum ah Pathian ih in kawhnak ka theih tikah 1988 June ah hnattuan in ka cawl ih Pathian hnattuan ka thok. Pathian hnattuan khal ah Pastor hi ka duh lo ih Evangelist ttuan dingah ka tum. Asinan, Hakha AG kawhhran ah Pastor bawmtu kum hnih sung ka ttuan. Cuhnu ah Pastor upa (Senior Pastor) in 1990-1996 tiang ka ttuan. A harsazet nain nuam ka ti nasa. Curuangah keimai’ hmuhtonmi sungin Laimi Khristian pawl in Pastor kan hmuh daan hi zir dingah malte in langter ka duh.\n1. Laimi kawhhran in Pastor hi ‘LAL’ vekin an hmu\nHlanlai Pathian zumtu mi malte an silai ah Pastor ttuan ding mi hi a har ngaingai. Ziangahtile ka pu ih vehvai ttheumi khua pawl hi a kautuk: Phaizawl, Farkhawm, Khuangmual le Ngawn area hmuahhmuah, Runral Ngawn tiang (Saihmun, Khawpual, Khawdar), Kawlrawn kan ti ttheumi Tawngphilah tiang a si. A thlennak hmunkip ah thupizet in an hmuak, an sunlawih ih Lal vek rori a si ko. An duhdawt ih an ttihzah fawn. Cule khatlam ahcun Pastor hi thutheitubik a si tikah a simmi hmuahhmuah hi a dik, a hmaan tiah zum a si. Thu harsa a um tikah khuabawi ih an tthencat thei lomi khal Pastor ih tthencatnak kha an lungkimpi ttheu. Bible sungih Moses ih Israel pawl kaihhruai daan vek a si. Curuangah hlan deuh ahcun Pastor hi cathiam hmaisa an si tikah khawsung ah mifim le thunei theitu a si ruangah a lal ve hrimhrim ko. Hrekkhat in himi hi an hmang sual ih kawhhran kha anmai’ thuneihnak in duhtawk in an uk ngah pang ttheu.\nTuih san ah hrekkhat cu a Lal theimi tla an um ko ding nain mifim, cathiam le milian an tam zo ruangah hlanlai vek ngaingai in cun an Lal thei nawn lo. Lal dingin tla in Pathian in a ko lo ih rawngbawltu siahhlawh ding sawn ah a kawh ruangah a si. Tuih san ahcun Pastor in a Lal asile a tonak hmun ah reipi a hmun thei lo ding. Tangdornak le dingfelnak thawn ttuan a si sawn. Asinan zumtu pawl in pastor le Pathian hnattuantu in cuti tangdor te’n a um ruangah ziangsiarlo ding a si sawn lo ih upat, ttihzah le duhdawt ding sawn a si. Pastor a duhdaw theitu cu Pathian a duhdawt a si. Pathian a parah a lung a awi ih a thlawsuah a pe ttheu.\nMilem biaktu Kawl, Buddist pawl in an phungki cu pathian ah an ret ih an biak, an upat, an ttihzah. Mawttaw bus sung hman ah ziangpipa a si lo khal le tonak dang te’n an tuah sak, phungki tonak ah an to ngah pang ih phungki a rat tikah hmakhat tein an kian lohli ttheu. Pastor pawl cuti vekin zumtu pawl in hmunkian ngaingai hi a mal nasa. Hmuh lo vekin um deuh hi a si sawn. Cucu thil fate a si. Thil fate ah rintlak a situ in thil tumpi khalah rintlak a si ding (Luke 16:10) tiah Jesuh in a sim. Thil fatebik in Pastor upat daan zir a ttul. Anmah Kawl pawl cawng ding ngai cu a si lo ding na’n, Pathian thei lo pawl hman in anmah zirhtu saya an upat a si ahcun Pathian zumtu pawl in pastor hi Lal ih ret a si lo hmanah a saangbik upatnak pek tlak hrimhrim a si. Cuti a si ruangah Pastor in a Lal ciamconak ding khal a um cuang lo dingih mit-hmai ttha a ngahnak sawn a si.\n2. Laimi kawhhran in Pastor hi ‘PA’ vekin an hmu\n‘Pa’ timi cu ttulmi hmuahhmuah ah fale pawl ih hngatawknak a si ih, anih khal in innsungsang ah luubik ttuanvo a la ringring. Hlan ahcun zumtu pawl in a ttulmi, an buainak pawl hmuahmuah Pastor hnenah simphuan a si. An dam lo tik khal ah siibawi vekin an pan. Ka nauhak lai ah khua sungah minaa an um ih ka pu an kawh tikah in thlunter ve ttheu. Sii a pek, a tuamhlawm, ei ding le in ding an nei lo le amai’ innsang ih taa a laak ih a pek. Hnipuan an neih lo khal le a neihmi te tthen a si ttheu. Khualtlawng sukso vakmi pawl khal in Pastor inn lawngah an thleng ttheu. Rawl hi a hlei ih suan beet ringring a ttul. Pa ih ttuanvo an laak ti theih a si ko.\nTuih san pastor hrekkhat thawn cun an dang aw deuh thei men. Tulai san ahcun Pastor ih pek hnakin zumtu in Pastor pek hi a tamsawn men thei. Pastor zaten cu an si cuang lo ding. Ziangahtile khawpi sung tla ahcun zumtu pawl lakah farahzet khal an um ve ko nain, tamsawn cu nungcang thei, mahte ih todelh thei cio an si. Hlan ih Pastor pawl cu cutivek in midang hrangah nung le pek an si tikah amah pumpak in cun anmai’ mit hmuh ah thluasuah an co ciamconak hmuh theih in a um lo na’n an fale pawl, an tuu le tiangin thluasuah an co ti kan hmu thei.\nPastor hi thlaraulam ih ‘Pa’ a si ruangah fale pawl in amah rinsan ding, a thu thlun ding, duhdawt ding a si. Pa ih tuah sak ding titiang lawngah cemter loin fale pawl in amai’ tlunah thil ttha tuah theimi tuah sak ding, umnak ding inn le lo, hnipuan, ei le in rawl thawthaw eiter ve ding, mi zalak ah mualphoter lo ding, lungkimter ding le thil ttha tuah dingah a mawimi pawl tuah sak ding khal hngilh hrimhrim ding a si lo. Fale pawl in a pa kawk rero tivek khi ningzah mualphonak a si. Cuvek in kawhhran khal ah Pastor duhtawk ih kawk hluahhlo men, Pastor riahsiatter rero a si ahcun kawhhran a thluasuah thei dah lo ding. Pastor kawk ngam ding zuam awk sawn loin duhdawt, upat le ttihzah dingah zuam awk sawn ding a si.\nDavid cu nauhakte a si lai ah Saul siangpahrang sawngtu dingah hriakculh mi a si zo. Pathian mit-hmai tthatnak le umpitnak cu David hnenah a lang ttheu. Cumi cu Saul in a nahsuah ruangah David cu that duh ah a dawi rero. Sikhalsehla David sawn riangri in thah theinak ding tikcu caan ttha a ngah nain Saul cu Pathian ih hriakculh mi a si lengah ‘pa’ pakhat vekin a ruat ih ruangah Saul parah zianghman a kut thlak ngam lo. Saul a thattu Amalek mipa hman kha David ih a that sawn riangri. Saul cu Israel miphun ih siangpahrang ‘Pa’ hmaisabik a si ruangah David in a upat nasa (2 Samuel 1:1-16). Curuangah Ca Thianghlim in, “Ka hril mi siahhlawh pawl dai hlah uh; ka profet pawl tisiat hlah uh” a ti (Saam 105:15). Dai pang hnakin lungawiter a ttha sawn. Kan uar awk dingmi sawn cu Pathian hnattuantu upat ttihzah le ttanpi thei kha si sawn seh. Cuti asile Pathian in in thluasuah ding a si.\n3. Laimi kawhhran in Pastor hi ‘SAL’ vekin an hmu\nPathian hnattuantu cu Pathian ih sal a si. Hlan ah zumtu pawl in an thil tuah thei lomi pawl kha pastor hnenah an sim ih Pastor ih tuah sak a si ttheu. A caancaan ah tirhthlah Paul ih sim vekin Pastor hi hnawmtin phur vek a si. Sal timi cu innteek ih ttuan dingmi hmuahhmuah tuah sak thluh, paih le paih lo ti um thei lo, a ttulnak vekin tuah thluh a si. Khawpi sung ahcun pastor hi khaw tlangpi hnattuan an awl ttheu. Asinan khawte lam ahcun pastor khal tlangpi hnattuan ah tel ve thotho a si.\nKa pa hi ka khua AG kawhhran ah Ordained Pastor pakhat a si. Asinan khuapi ih hnattuan ziangtik hmanah a awl dah lo. Mi ttuan vekin a ttuan ve thotho. Kawhhran sung khal ah mi ih ttuan paih lomi pawl khal amah in a tuah thluh men ttheu. Curuangah mihrek in, ‘Khakha cu kan Pastor in a tuah leh ko ding’ tiah an taan men ttheu. Cule hrekkhat in Pastor le Pathian hnattuan cu mi ih ttuan paih lomi an ttuan an hmu ih an nautat, ziang an siar lo ih an hmuhsuam. Ziangahtile hmun hrekkhat ahcun Pathian hnattuantu hi mifim le cathiam an si lo ih phunhra ong thei lo le nu le pa ih nun sim theih lo mi pawl Bible tlawngkai tahrat ih Pathian hnattuan in an um tikah Kawhhran sung lala ah hmaisongnak le ttihzah upatnak zianghman an nei thei lo. Ziang khal asile a tlak khal ah tlak lo khal ah Pathian ih siahhlawh in a um zo ruangah duhdawt in ttihzah ding a si. Hmuhsuam le zomtaih ding a si lo. Mi ih ttuan paih lomi hna a ttuan ruangah ttihzah le hmaisong in duhdawt ding sawn a si.\nHlanlai ih Pastor pawl in pumpek taktak in hna an ttuan ih beiseimi zianghman an nei lo. Sal vekin midang hrang sawn ah hna an ttuan sak. Bawi Jesuh Khrih khal sal dinhmun in A Pa Pathian ih hna a ttuan (Filipi 2:6-8). Dungthluntu pawl ih ke sawn Amah in a kholh sak riangri. Cumi cu sal ih ttuanvo taktak a si. “Nan Bawipa le nan Sayapa keimah in nan ke ka lo kholh zo. Curuangah nannih khal pakhat le pakhat nan ken an kholh aw ve pei,” tiah a sim (John 13:14). Sal ih hnattuan cu mi ih tuah paih lomi va tuah kha a si.\nTirhthlah Paul in, “Kei cu miluat ka si; zo ih sal hman ka si lo. Sikhalsehla mi a tam thei tawk ih leem suak dingah mi hmuahhmuah ih sal ah ka cang” a ti (1 Korin. 9:19). Paul in mi hmuahhmuah ih sal ka si a titikah mi in an duhtawk in hnattuan an fial men tinak a si hrimhrim lo. Thuthangttha simnak ah ziangvek khal in ka um thei, ka tuar thei, a tiduhnak sawn a si. Pastor hi minung ih sal si loin Pathian ih sal sawn a si. Pathian hna a ttuannak ah sal vekin hna a ttuan tikah zomtaih ding a si lamlam lo.\nMi hrekkhat in Pastor mualpho ko ih tuah ngam, ttong ngam khi mi raalttha ah an neih aw pang ttheu. A si hrimhrim lo. Ningzah mualphonak sawn a si. A ttanpi daan kan thiam lo khal le a thangsiattu cu si lo ding a poimawh. Ziangahtile an lam ah Pathian a um. Moses khal midang in tisiat an duh tikah a humhim ttheutu cu Pathian a si. Amah a tisiattu pawl riangri an hmualpho lehlam (Mipum. Bung 16, 17 siar aw). Sal an si paam, tiah nautat le hmuhsuam pang lo ding a si. Zahpi lo ding a si. A hnattuannak parah upatnak pek sawn ding a si.\nLaimi hi mi phundang hnakin Pathian zumnak ah a tthangso sawn mi kan si ih, Pathian duhdawtzet le kawhhran duhdawtzettu kan si. Pathian kan zumnak ruangah leitlun fimthiamnak lam ah siseh, biaknak lam ah siseh, tthansonak a phunphun ah siseh tthangsozet in kan um. Pathian hnenah lungawithu sim rero ding kan si. Pathian kan duhdawtzet na’n a siahhlawh hnattuantu pawl duhdawt zia kan thiam ttheu lo.\nPathian hnattuantu (missionary, evangelist, Bible zirhtu, Sunday School le a dangdang pawl), le Pastor pawl khal Pathian kan duhdawt vekin kan duhdaw pei, ka upat pei, kan ttihzah pei. Cule an zirhmi thu khal kan thlun pei. Jesuh in ka thu a thei ih a thluntu cu lungto parih innsaktu mifimpa vek a si a ti (Matthai 7:24). Leitlun lam lawngah fim le thiam si loin Pathian ttihzahnak lam khalah mifim si a ttul (Thufim 1:7). Cutin kan um asile Pathian ih thluasuah kan dong sinsin lai ding a si.\nA siartu nan zate parah Pathian thluasuah um hram seh.\nAcademic Dean, MEGST


India miphun pawlih an thahmi American Missionary John Allen Chau ih ruak la suak thei hrih lo – Buannel News\nNovember 26, 2018 Buannel News Biaknak Thuthang, Latest, NEWS 0\nJesuh Khrih ih rundamnak thuthangṭha cu mikip hnen ah phuangdarh ih karhzaiter dingin, mi hmuahhmuah rundam an si theinak dingih, nunnak tiang liam ih a tikcu can hmangtu American missionary John Allen Chau ih ruak cu India cozah thuneitupawl in lasuak thei dingin nasa ten an zuam rero.\nHi Thuthang maksak tak hi tufang leitlun mipi ih ngaihven hlawh zet a si. American missionary John Allen Chau, kum 27, cu India cozah thununnak hnuai ih um (India ram sung) Adaman Islands ih hramlak minung pawl hnen ah Jesuh Khrih rundamnak thuṭhang phuang dingin a feh ih cui’ hmun ih a khawsatu hramlak minung (လူရိုင္း) pawlin an rak that.\nLawng ihsin an zuk ngahmi Hramlak minungpawl\nNovember 17 ah khan Ngakaitupawl cun Missionary John Allen Chau ih ruak cu hramlak minungpawl in tipithuanthum kap ah an phum lai an hmuh thu an sim. Asinan hi hramlak minungpawl umnak hmun hi anmah miphun a si lomi, mi dang hrimhrim zohman lut ngah lo a si ih, a luttu cu zo ti umloin an that theimi cu an rak that ṭheh.\nJohn Allen Chau khal hi an thah hlan ah, Thal (arrow) thawn an rak sai ciamco ih hliamtuar in ṭum hnih lai vokkuang lawng thawn a kir. Asinan hi miphun pawl thlarau seherh tuknak ruangah thal ih an sainak hliamtuar cingte thawn a fehsal thotho ih, a netnak ahcun ra kirsal nawn loin hramlak minungpawl ih kut in a nunnak a liam.\nIndia ram Islands ih um Hramlak minung\nJohn Allen Chau ih thih thu thawn pehpar in India cozah thuneitupawl cun Chau hruaitu tualsung minung 7 pawl an kai. Hi Islands (Tipithuanthum laifang ih a ummi tipho) ih a ummi hramlak minungpawl umnak hi zohman lut/feh an sianlonak hmun a si. Cumi thei cingin Chau an hruai/fehter thotho ruangah an kaihnak san a si.\nTu-ah John Allen Chau ih ruak hi India cozah thuneitupawl cun lasuak thei dingin an zuam rero laifang a si. Zarhte sun ah khan hi hramlak minungpawl umnak ihsi kaih 430 hrawng hlatnak ah Lawng thawn an cawl ih, hramlak minung pawl hin do dingin ready cia ṭhepṭhep in an rak zoh ve, curuangah India police pawl cu an Lawng thawn dungsip in an kirsal thu, Police hotu Dependra Pathak cun AFP hnen ah a sim.\n“Ngakaitupawl ih bawmnak thawn Missionary John Allen Chau ih ruak an phumnak cu an thei ngah zo. Asinan hramlak minungpawl in an kil ṭhepṭhep ruangah awlsamte ih laksuak theih cu a si hrih lo, thei tawk kan zuam rero lai a si” tiah palik bawi cun a sim bet.\nZangfakza Naute in Cawpi pawh a cawp lai Video in Leitlun mipi mithli a tla ter


Titanic Hawl Hmutu In Malaysia Vanzam Hlo MH370 Hawl A Tum Nan An Rak Cohlang Lo – Meifar\nTitanic Hawl Hmutu In Malaysia Vanzam Hlo MH370 Hawl A Tum Nan An Rak Cohlang Lo\nJune 14, 2021 admin Leitlun 0\nMalaysia vanzam MH370 cu March 8, 2014 sunah danglam zetin a hlo thutthi, a sungah passengers 227 le hnaṭuantu 12 an um ih an thuhla khal theih a si nawn lo.\nLeiltun ramdang dang in an hawl rero ih vanzam tlathem lawng an hmuh thu theih a si. Himi vanzam hlo hawl thuhla ah Titanic lawngpi hawl hmutu Bob Ballard in ‘Vanzam hlo hawlnak ah a pekawk thei thu arak sim thei nan thuneitu pawlin an cohlang lo a ti.\nBob Ballard in “Vanzam hlo hawltu upa pawl ka phone ih ka bawm thei ding thu ka sim nan ‘kan lo ṭullo in ti. Game sungah ka um lai (hawl dingin pum ka peaw thei lai), asinan tutiang in sawm hrih lo” a ti.\nKum 78 mi Bob Ballard in 1985 kum ah Atlantic Ocean tipithuamthum zialphah ih um Titanic lawngpi arak hawl hmusuak, tipithuamthum sung cu a tlanlennak khawvel pakhat a si.\nMalaysia vanzam hlo hawl dingih an sawm lo ruangah 1937 kum ih vanzam hlo Amelia Earhart vanzam cu Pacific Ocean tipithuamthum sungah a hawl tumsal. Amelia Earhart vanzam cu 2019 kum ah arak hawl zo ih an hlawhsam, asinan hmanrua ṭha sawn in hawlsal an tum.\nBob Ballard in “Tipithuamthum sungah lawngsia 3/4 million hrawng an um, lawngsiat tamnak Black Sea sungah hna ka rak ṭuan rero zo. 250 BC kum ih lawngsia khal kan hmusal ih a sungah danglam zetin mithi ruak sia hrih lo an rak um lai.\nTulai cu cet thilri ṭha, bungrua ṭhaṭha aum zo ih thilhawl khal a awlsam zet ding, ka keneh thlun in thangthar nonawl pawlin thil hawl paih ve hai sehla ka duh, neta mino pawlin nasa zetin thil an rung hawl vivo ding ti ka zum” a ti.\nRohingya Solidarity Organization (RSO) In Ralkap Pawl An Do Thlang Ding Thu An Phuang\nBrazil President Mask A Bun Lo Ruangah Cawh A Kuan


Theihkauhnak le ruah ding tam - Chinland Today Media\nJune 10, 2010 4:57 pm·0 comments\n– Compiled by Salai Biak Chawn\n1. King Tut: Egypt siangparhang Tutankhamun (King Tut) cu Malaria natnak in a thi tiah ‘Journal of American Medical Association’ cun a ngan. Tutankhamun hi kum 19 tiang a dam ih, kum (10) sung Egypt ram a uk. A ruak cu 1977 ah archaeologist Howard Carter in a hmusuak ih, leitlun scientist tampi cun a thihnak thu thawn pehpar in zumhmang tampi an rel. A taksa (ruak) ihsin DNA sample vei (15) an lak suah hnu ah Computerised Axial Tomology (CAT) in scanning an tuah ih, Malaria natnak ruangah a thi tiah an nemhnget.\n2. Malaria hrangah si thar: Kumtin milai 3,000,000 in an thihpi ringringmi Malaria cu ‘artemissin’ timi ‘chemical compound’ lawngin a damter thei ih, cucu ‘sweet wormwood’ timi thingkung kawr le a hnah ihsin tuahmi a si. Asinan wormwood thingkung hi a pitling hartuk (slow-growing) ruangah ‘si thazet le cakzet’ ih tuahnak dingah thilri a daih aw loih, mi tampi nunnak cu runsuah thei loin an um ti a si. University of California ih scientist pakhat Jay Keasling cun bateria pawlih cell (genome) ihsin ‘artemissin’ tuah dan a hmusuak. Scientist dangdang in an zingzawi tikah zumtlakzet a si thu an hmu. Genome ihsin artemissin tuah thei vivo a si ahcun Malaria damternak dingah sumpai liamkuan theu cu 10% ihsin 25% tiang a malter thei ding ti a si.\n3. Bomb hawlnak: Leitlun ah ram sung do awknak tampi a thleng ih, do awknak can a liam hnu khlah ‘leihnuai ih an phum theu mi ‘land mines’ pawl cu mit ih hmuh a theih lo ruangah mi tampi in an thihpi rero lai. Cun, landmines pawl cu ‘metal detector’ timi ‘leihnuai ih thir’ a um le um lo theihnak thawn an hawl hmuh thei ruangah tulai san ih ‘landmaines’ tam sawn cu ‘plastic’ ih tuahmi an si lala theu ih, hawl hmuh a harsazet ti a si. Asinan, Denmark ram ih Aresa company cun cuih plastic landmines pawl umnak cu olsamzet ih theihtheinak dingah ‘thingkung phunkhat ‘weed’ timi cu ‘a ci’ (seed) an vawr ih, cucun leihnuai ih bomb phummi ihsin a rak suakmi ‘nitrogen dioxide’ pawl cu hmakhat te’n a thei ti a si. Leihnuai ah bomb a um ahcun ‘weed’ thinghnah cu ‘an sen thluh’ ti a si.\n4.Cancer natnak: Cancer natnak cu tulai fiamthiamnak cun ‘chemotheraphy’ (electric power thawn urnak) in damter an tum tlangpi. Cucu boruak ih thothe pakhat ‘meithal’ ih kap ding bangtukih ‘tihnung’ a si. A hnatuan a cakzet na’n vansiat pang a olzet. Asinan Germany ih University of Heidelberg ihsin Roland Elis ih hoha mi scientist pawl cun ‘bateria hrekkhat’ ihsin Cancer natnak tuahtu pawl hawlsuaktu le nat hrik khal that theitu an hmu suak. Cuih thil thar cu, lamzin lawng hmuhsuah a si ih, tangkaizet ih hmannak ding lamzin hawl vivo a si.\n5.Nelrawn kharbok: Nelrawn ram ih kharbok pakhat vial in nikhat ah amai’ taksa rih zat (weight) rawl a ei thei. 5 cm (2 inches) lawng a si na’n a rualin 50 million hrawng an um khawm ih, cu pawl cun ni khat ah milai 500 ih kum khat ei khop cu an ei thluh thei.\n6.Internet: Sweden ram ih Sigbritt Lothbeerg cun leitlun ih internet connection cakbik a hmang ti a si. Cuih internet cu 40 Gbps (giga-bytes-per-second) a si. Ziangvek zuknung khal second (2) sungah a download thluh thei ti a si. 1982 kum kha, leitlun ah internet hmangtu hmuahhmuah in ‘elk cloner’ timi computer virus an buaipi thok. Hihi computer virus hmaisabik a si.\n7.Thlisia: Na ruat dah maw? Leitlun history ah thlipi hrang cakbik cu 1999 kum ih Oklahoma nuaitu tornado kha a si ih, nazi pakhat sungah peng 318 (miles per hour) lai a si. Cun, Oklahoma timi kha ziang so a sullam, Butlak khua tinak sokhaw!\n8. iPhone mankhung: Leitlun ih iphone mankhungbik kha Peter Aloisson ih tuahmi a si ih, US$ 176,400 a man.\n9.Thlalang sungih thlarau: Mi tampi cun an thei lo men thei. US scientist Thomas Edison cun a thih hlan ih a thaw thawtmi netabik (last breath) cu thlalang (test tube) sungah a ret ti a si. Edison ih rualpi Henry Ford cun Edison ih fapa Charles Edison hnenah a pai’ thaw thawtmi netabik (1931 kum ah) cu test tube sungih ret dingin a forh ih, cucu Henry Ford cun, Thomas ih thlarau tiah a rak zum. Detroit khawpi ah ret a si ih, can reipi a hlo na’n 1978 ah an hmusuak sal ih, Michigan ih museum ah an ret sal.\nSan Thuanthu Ih Tel, Mi hminthang, Duhdawtnak thuanthu neitu Ralbawi Napoleon


E3 Conference Meeting Singapore Ah Chinmi Pahnih Tel - Chinland Today Media\nE3 Conference Meeting Singapore Ah Chinmi Pahnih Tel\nOctober 28, 2014 9:03 am·0 comments\nEnoch Lai Nei Pui & Ephriam Lal Zawm Lian\nEnlarge, Enrich Encourage (E3) conference meeting pi cu Singapore, Myanmar, Malaysia, Nigeria, Africa, Thailand, USA, Cambodia ram pawl telin October 24- 26 tiang Singapore khawpi ih Cuppage Plaza inn pi sungah hman a siih Kan Chinmi pahnih Rev. Enoch Lai Nei Pui le Saya Ephraim Lal Zawm Lian an tel thu Chinland Today cun thu kan thei.\nRam ramriat ihsin conference meeting kai an si thu le an conference thuhla ah Saya Enoch Lai cun, ” In zirhtu cu Singapore mi Rev. Benjamin a si. Kawlram ihsin mi panga in ko nan remcan lonak ruangah mi pahnih lawng kan ra kai thei. Cun meeting kaitu hi mi 150 hrawng kan si ih ram riat ( Singapore, Myanmar, Malesia, Nigeria, Africa, Thailand, USA, Cambodia) ihsin kan si. Kan thu relmi thupi cu ” Pathian thu hi leitlun hmun kip ah darhsuak sehla a takin hmang uhsi” timi a si. Lamzin fehnak hi mahte rori ih tumawk a tul ih mi an tam thei lo deuh lam sawn. Ni 25 sun kha sun ni hlawh Pathian thuthangtha zirnak kan nei” tiin Chinland Today hnenah a sim.\nPathian thu ih hlawk tuk ih a theihawknah ah Saya Enoch cun,\n“Pathian thu ah ka hlawk tuk lawmmam! Kan thuzir mi ah ka hlawknak pa 10.\n1. Leitlun mi rundam dingin hna tuan uhsi.\n2. Zumtu hi lungrual ten Pathian rawngbawlnak ah pehtlaihaw (connect) uhsi.\n3.Pathian thu kan theihmi hi midang hnen ah pe sawng ve uhsi.\n4. Leitlun ah Pathian thutak cinung tuh uhsi.\n5. Pathian thu ah nun thanglian ( maturity) nei uhsi.\n6. Pathian hrangah kan nun hlan siang uhsi ( as a living sacrifice).\n7. Pathian ih thiltitheinak (ability) hi hmangthiam uhsi.\n8. Runhimnak hna tuantu ( Khirh ralkap tha) si cio uhsi.\n9. Miih kan par in tlantlak dingin nuntam ( abundant life) nei uhsi.\n10. Pathian thu hi kan hmanthiam mi bik ah hmang uhsi.” ti pawl an si thu sim phahin tuitum hi Pathian thu ruangih ramleng a thlen hmaisabiknak a si thu khal a sim. Cun, conference kaitu zate hrang zuk zuktu a hranten an um ih curuangah mah le phone thawih zuk an zuk tei lo poi a ti thu khal Saya Enoch cun a sim bet.#


Ram Sung Harsatnak - Chinland Today Media\nRam Sung Harsatnak\nJanuary 7, 2010 7:57 am·1 comment\nMani 6 January ihsi thawk zo mi Kachinpawl ih puai sunglawi Myitkyina Kachin khawpi ih tuahmi cu Acozahpawlin nasa takin an ti buai. Laam phunphun laam ding mi ni 8 ihsi 11 tiang tuah ding mi khal an sunzawm thei lo ding an zum thu an sim.\nCun, ram sung ih palik pawl cu a nini in an sual sinsin ih Bike siannak nei le neilo khal thlei danglam lo in Kachin khawpi ahcun kaih rero an si. Cun, Kachin tong ih suahmi thuthangca pawl khal suah ding an sian nawnlo. Cun Buthidaung khua ih um pawl khal fang(rice) tampi acozah hnen ah pe ding in fial an si ruangah khawpkham ei ding rawl nei lo in an khawsa.\nHnatuantu pawlih ih ei ding um lo zikzik khawp in ralkap pawl an pek theh ding thu an sim bet. Cun Maungdaw, Arakan state ah Nasaka pawl in (nu) pahnih an sualpi bet. Morium Khotoon (18) le Jarina Khatoon (nupinu) cu an sungkua u nau hmai ah Nasaka pawl in an ihpi.\nRam sung u le nau pawl mithli thawn\nKawl ralkap pawlin Hla Hlah Win (25) cu September thla ah Buddhist monastery ah siannak tello in a feh ih video a lak ruangah kum 20 sung thawngthlak ding ah a thurelsak a si.\nKachin News Group / Kaladan Press / Bangkok News / AFP\nBuddhist Vs Muslim Kawlram Sungah Buai Vivo Lai\nZubel Maw Kross?\nChin Political Party 4 Hruaitu Pawl In Saikumphai Thuhla Ih An Hmuhdan Tarlang\non January 9, 2010 at 11:01 am\nHla cam nak ti lo cu kan kawl ram a tha thei dah lo ding.\nNehemiah veh in kan ram duh dawt ding kan si………..\nMyanmar ( Kawlram) cu kan ram a si lo.. tiah kan ti men lo pei…………….\nKa ram……… ka mi phun tiah hla cam sak aw………………


Hakha khualipi ah Bomb hrial nakding Khur an lai thok - Falam Online Media\nMay 18, 2021 May 18, 2021 Ni Hnem Sung\t0 Comments\nHakha : May 17 ih Cawkbuk doawknak a suak hnu, Hakha boruak a danglam tikah thlaphang ṭhenkhat cu raltho tikih relhnakding khur laitu khal an um zo tiah khuami pakhat in VOA hnen ah a sim.\nAmahcun “Khuasung cu a dai ko. Nan, khua lutsuak duty pawl cu a hlan vek an si lo. Khua lutlam a si le zingtuah dingin na ra? Suaklam a si le khawiah na feh ding ti`n mi an sut. Ahlan ahcun kha vek lawmam an si lo. Kahdonak a suak hnu in cutin an ti thok. Cuvek a si ruangah thlaphangtu an um. Bomb puak tikih relhnakding khur laitu khal an um. Fangfai le ṭulpoimawh leiciatu khal an um” a ti.\nဟားခါးၿမိဳ႕ အဝင္အထြက္ တင္းၾကပ္ထား https://t.co/UabDKYlyva\n— FOM (@FOM66530376) May 18, 2021\nCDF Hakha le SAC ralhraang cu voi 5 hnak ih tam an kapaw zo ih May 17 khalah Cawbuk veng checkpoint siim in SAC ralhraang 5 kah that an si thu CDF in official in a phuang.\nCumi thuthawn pehpar in CDF ṭuanvonei mipakhat cun “zaanlam nazi 5 in 7 karlak ah a si. Cawbuk Sakhaan kan siim naksan cu Mindat hrangah phuba kan lak mi a si. SAC ralhraang 5 an thi ih kan nih cu kan him. Ralkap tatyin 266 nih meithaltum hmangin an bawm ruangah dung kan siip” a ti.\n2021 Dothlennak ah Chin ramkulhsung kahdo thawmvang suak tambiknak cu Hakha peng a si ih, May 18 khalah Hakhathar lam in meithal puak thawm a thang hnuah innsung ih um Pi Ni Can in meithal hliam a tuar tiah ramsung media ṭhenkhat in an tarlang a si.\n← Falam peng huap thuthan : Theihternak\nSAC ralhraang ṭih ah Loklung khuapawh in khua suahsan →\nPu Mang Lian in raltlan hrang paisa kuat mi ka ei ruk lo a ti


BAIBAL IH THLACAMNAK TLAWNG - Chinland Today Media\nJanuary 13, 2009 2:53 am·0 comments\nAtu cu daite’n ka um thei nawn lo! Ka thinheng in ka ttong suak ding, ka lung a sia, ka dai nawn lo ding. – Job 7:11\n– Seemtirnak 31-32\n– Matthai 9:18-38\nPathian le minung karlak ah hleih awnak nasazet in um hmansehla leitlun ih a uknak ram hrang thilmaksak tuah in hnattuan tlang dingah in sawm, hnattuan ding in pe ih Amah thawn santhuanthu sungah hna kan ttuan tlang.\nMilai cu thazaang cak deuh le a cak lomi hna kan ttuan tlang tikah a cakdeuh in a duh naknak ah a umter ih a cak lo deuhtu cun a tuar rero men. Asinain Pathian cun ttihphannak um lo tein kumkhua pehtlaih aw dingah in sawm.\nA caancaan ah ka mang a bangmi cu ziangruangah Pathian in kan thlacamnak man a neihterzet, ahleice in dik lozet ih harsatnak kan ton tikah. Baibal sungih thlacamtu hrekkhat pawl cu thinsiazet an bang fawn. Jeremiah cun Pathian kha bum a puh ih dik lonak a hmuhmi ruangah a puakkuai thluh zik (20:7-10). Habakkuk cun Pathian a hna a set ruangah a mawhthluk (1:2); Job a bei a dong,” A hnen ih thla ka cam rero a tthahnem lo,” (21:15) a ti. Baibal in nasazet, durh seksek cingih thla kan cam ding in zirh.\nPathian in a hnenah phunciarzet cingih kan rat ding in duh. Kan nun ah sunglam thinhengzet cingin lenglam hni suamso ih um awter cu kan pehtlaih daan ah Amah thangsiat kan si. –Phillip Yancey\nNa buainak Amah pe aw,\nNa ttulmi hmuahhmuah theihter aw;\nNa phurrit a hnenah nitin rak keng aw,\nNangmah lawngin phur hrimhrim hlah. –Adams\nThlarau nun ih tahfung tthabik cu\nthlacam cah daan a si.\nRamri Kiang Ih Awn\nJob Ih Dinpimi Thuhrampi\nBeiseinak Thawn Thangtthat\nPathian Ih Kutsuak Tthabik


Chin Ramkulh Paletwa Peng Ah Naupai Nupinu Pawl Nau Thla An Tam Deuhdeuh – Vapual Auaw\nChin Ramkulh Paletwa Peng Ah Naupai Nupinu Pawl Nau Thla An Tam Deuhdeuh\nAugust 31, 2020 vapual auaw Chin Thuthang 0\nRakhine ralkap AA le Myanmar ralkap doawk ringringnak Paletwa peng ah naupai nupinu pawl nau thla an tam deuhdeuh thu Paletwa peng Department of Health and Medical Care ih hotu Dr.Soe Thet Win in a rel.\nTui kum January thla ihsin July thla tiangah Paletwa peng sungin nupinu 54 in nai an paimi an thlasal tiah hminsin a um ih nau an thlaknak san cu an umnak a him lo tuk, ral tamtuk ruangah a si thei tiin harhdamnal lam cun an zum.\nDr.Soe Thet Win cun “Raltlan an si tikah hmun dangdang ah an tlan ṭheu. Tlan rero a ṭul tikah phannak an nei a si thei ih an tlan rero tikah harhdamnak hrang taksa hrangih ṭha khal an ngaituah thei lo,ngai poimawh thei lo khal a si thei,” tiah a ti.\nPaletwa peng sungah AA le Myanmar ralkap cu January thla in July thla tiang vei 11 lai nasa zetin an kap aw tiah theih a si ih Rakhine ramkulh le Paletwa ramri ih kahawkmi siar tel loin Paletwa ramsung ih an kahawk zat Burma News International in a tarlangmi a si.\nRaltlan buaipitu lamih ṭuanvo neitu pakhat Mai Nan Win cun “Ziangruangah naupai nupinu pawl nau thla an tam ciamco timi cu Paletwa kiangkap ah bomb puak a tamih ,hriamhrei picang a tla tam tuk. Ral buainak thawn hla deuh ahcun nau thla an tam ciamco lo ih ral buainak kiangkap ih um pawl cu nau thla tam an si. Khat le khat doawk cu cem lohli sehla kan duh ih an do aw thotho dig asikhalle mipi um lonak , khua thawn hmunhla ah do aw ding an si. Mipi umnak le khua kiangkap ah an do aw cu mipi hrang ṭih a nung tuk lawmmam ih siatnak phunphun an thlen rero tlunah nunau , nauhak le naupai nupinu pawlin an tuar hleice a si,” a ti.\nAA le ralkap doawknak ruangah Paletwa peng sungah raltlan an tamzet thlangih Paletwa khawsung ah mipum 5000, Sami khawsung ah mipum 3000 le Khua dangdang ah mipum 500 hrawng an um. 2019 kum ihsin cekfel asile Paletwa peng sungah nau thla nupinu 119 an um thlang a si.


Bazar Ih A Thilzuar Lai An Va Kai Ih A Thaisun Ah “A Ruak Ra La Uh” An Ti – Meifar\nBazar Ih A Thilzuar Lai An Va Kai Ih A Thaisun Ah “A Ruak Ra La Uh” An Ti\nNovember 11, 2021 admin Myanmar 0\nBago, Htantabin Township, Nat khua ih um tlangval kum 27 mi Ko Ye Naing Aung cu ralkap pawlin an kai ih a thaisun ah a thih thu theih a si. An kaihnak san cu November 8, 2021 ah an khuasung ih um ralkap zung ah bomb a puak, cumi hnu nazi hrek hrawngah Ko Ye Naing Aung cu bomb puahtu ih an rinhlel ruangah bazar ah an va kai.\nBazar ah cet thilri dawr le Mohinga, rawldawr pawl an ong ih cutawk ah an kai. Ralkap, palik le dalan pawlin an kai ih Htantabin ralkap sakhan ah an hruai ih a thaisun November 9 simlam ah a innsang pawl hnenah “A ruak ra la uh” tin an theihter.\nAn sungkhat in “Bazar ah an ra kai top, bomb puak thuhla ti lo ahcun thudang zianghman aum lo. Kan naupa hi ziangvak cangvaihnak khalah a tello, malte zu a in ṭheu. Vengsung hnatlang le mithi ruak vuinak tivek ah hnaṭuan ava bawm ṭheu, mi thawn khal an tibuai aw dah lo” a ti.\nKo Ye Naing Aung hi Myanmar ramsung a buai pekte ah lamzawhnak ah arak tel lawk, tuiṭum ih bomb puak thuhla ah amah lawng an kai tin vengsung mi pakhat in media hnenah a sim thei. An kaih sun ah a innsang pawlin ralkap sakhan ah an va tong tum nan ralkap pawlin an rak siang lo.\nNovember 9 zan ah a innsang pawlin a ruak an va la ih an phum hngal, Ko Ye Naing Aung hi unau thum an si ih amah lawngin nupi anei hrih lo. Ralkap in thuneihnak an lak hnuah mi ṭhenkhat cu an kai ih thusutnak hmunpi ah an thi hngal, ṭhenkhat ruak cu an innsang pawlin an la thei ih ṭhenkhat cu an ruak khal hmuh ding aum nawn lo.\nAAPP in ralkap pawl ih an kaihmi 66 cu an kaih hnu nazi 24 sungah an thi hngal tin August thla ahkhan an rak phuang. Media pawlin Ko Ye Naing Aung ih thuhla le a thihdan pawl cu theifiang tum in Htantabin ralkap sakhan cu an phone nan ralbawi in zianghman arak sim duh lo.\nTleirawl Kum 17 Mi Cu PDF Pawl Thawn Nan Pehtlaih Aw Tin An Kai\nTidai Hnuaiah Meisa A Alh Rero, Leitlun Mifim Pawl Khalin A San An Thei Lo


Beidong Hlah - Chinland Today Media\nDecember 15, 2008 1:24 am·0 comments\nSiar: Siangpahrang 8:54-61\nKa lo pe hngai ding tiah na kam cia vekin na minung pawl hnenih daihnak a petu Bawipa cu thangtthat uh. A siahhlawh Moses hnen ihsin famkimzet ih, a thukammi hmuahhmuah cu a kimter ttheh a si. -1 Siang. 8:56\nKumkhat sung Baibal: – Nahum 1-3 – Thufim 26:17-38\nBaseall lehnak vuatana ka nei ih ka duhbikmi team cu Chicago Cubs a si. Ziangahtile a caancaan ah in beidongter ttheu. 1908 ihsin leitlun zuam awknak ah veikhat hman an neh dah lo. Lehnak a thoktir ahcun neh dingin thu an kam nain a cemlam ahcun a ttantu pawl beidong ko in an tuah ttheu. A ttanzettu pakhat pa ih simmi cu, “In beidong ter lo ahcun kan ttanmi team an si taktak lo,” ti a si.\nLungawiza a simi cu, Pathian cu milek pawl vek a si lo ih a cemnak tiang a lo beidong ter lo ding. A thukam a pelh dah lo ih a ttongkam cu hnangamnak, ruahsannak le a fimvarmi ruahnak a si.\nSolomon ih Biakinn apnak thlacam ah Pathian in a minung pawl an beidong in a tuah dah lo timi a pom hnget. “Bawipa cu thangtthat uh,… a thukammi hmuahhmuah cu a kimter a si (1 Siang. 8:56).\nKum thawng tampi rei hman sehla a Thu cu a dik ringring. A ttha sinsin. Kannih cu a famkimmi a thukam kimnak Jesuh thawngin a ro cotu kan si. Na theihnak a rei deuhdeuh le na hnenah famkim te’n a lang sinsin ding.\nNa bei lo dongter dah lotu ding na hawl a si ahcun midang hawl nawn hlah. Jesuh ton cu alak a si dah lo.\nKan ttul bikmi cu Amah a si ringring ding,\nKan ttul bikmi cu A hmel hmuh ding a si;\nKan ttul bikmi cu kumkhua in\nJesuh Khrih a si.\nA lo beidongter dah lotu ding na hawl maw? Jesuh zoh aw!


Kum 1 hrawng a hlo hnu ah Lemcang President U Myint Swe lang suak saal - Falam Online Media\nJanuary 31, 2022 January 31, 2022 Ni Hnem Sung\t0 Comments\nSAC ralhraang in Lemcang President dinhmun ih a ret mi U Myint Swe cu kum 1 hrawng a hlo hnu ah SAC ralhraang hrangah a hminin an langter saal.\nJanuary thla lai hrawngih Voi 11nak SAC Press conference an nei ṭum ah MAH dungthlun ralhraangbawi ZawMinHtun in ram hrang tuahṭulmi tamzet a um lai ruangah ralkap ukhruainak caan ṭhan kan dil ding a rak timi thawn pehparin atakih cangsuak thei dingah amah theihpitnak a ṭul ruangah SAC ralhraang cun a hmin men in Lemcang President U Myint Swe cu meeting an telter a si.\nRalhraang meeting ahcun Lemcang President U Myint Swe, Min Aung Hlaing, Soe Win tipawl le SAC cozah luban pawl an tel ih, ram hrang remṭhatṭul a tam lai ruangah 2008 Daanhrampi thawn milawin ralkap ukhruainak cu thla 6 ṭhan bet dingah zate lungkimnak thawn an nemhnget.\nJanuary 31, Naypyidaw ih tuahmi ralhraang sangkakhar meeting ah VP2 Pu Henry Van Ṭhio telve ding a si nan damlonak ruangah a tel thei lo tiah theih a si.\nRamkhel thiamsang pawl rak rel cia bangin SAC ralhraang cu hma a kar thok taktak thlang\nSiarbet : Ramkhel thiamsang pawl rak rel cia bangin SAC ralhraang cu hma a kar thok taktak thlang\nRalhraangbawi Min Aung Hlaing in rampi ukhruai thuneihnak a la veten, a tohkham hnget terin caan sau hrang Lal pehzom thei dingin hmalaknak a nei vivo ding tiah ralhraang ramkheldan theithiamtu pawl cun an rak rel cia.\nAtu ah, SAC ralhraang cun 2008 Daanhrampi thawn milawin rampi kaihrui bet hrih dingah hmalaknak a nei taktak thu, ralhraaangbawi ZawMinHtun in a rel.\nTuini, January 15 ih tuahmi avoi 10nak SAC Press conference an nei nakah Zaw Min Htun in a relmi a si ih “February 1 cun kum 1 fai a kim thlang nan, ram hrang tuahṭulmi tamzet a um lai.”\n“Curuangah kan nih lam in caan sau hrang ukhruai hmalaknak nei thei bet dingin National Defence and Security Council (နိုင်ငံတော်ကာကွယ်ရေးနှင့် လုံခြုံရေးကောင်စီ) hnen ah dilngennak kan tuah ding. Daan thawn milawin kan tuahtum a si” tiah a ti.\n2008 daanhrampi ah rampi emergency phuangin ralkap in thuneihnak an kai a si le, tuah ṭulmi tuah suak bet thei dingah voi 1 ah thla 6 ti`n voi 2 rori Ukhruainak an kai bet thei ti`n a um ih, cuhnuah thla 6 sungah tuah ding ti`n a um ruangah MAH le a mi lai pawl cun amalbik kum 1 hrek hrawng cu daan vekin uknak an kai bet thei a si.\n← VP 2 Pu Henry Van Thio khawi a thleng …….\nTachileik khawsung bomb puak kahawknak ah mi 2 thi, hriam tuar 30 luan um →\nRalhraang SAC ralkap siatsuah mi Natchawng khua tung ding saal\nJanuary 30, 2022 Ni Hnem Sung 0


Burma Ram Feh Dan Ding Part 28 - Chinland Today Media\nBurma Ram Feh Dan Ding Part 28\nPi Suu Kyi InTiangyinta hamthatnak a rel\nNi 25-7-12 ah khan Naypidaw i Burma parliament ah NLD hotunu Pi Aung San Suu Kyi cun Tiangyinta pawl um nak ah thanso nak tampi tuah a tul a ti i,cui tlun ah Burma ram cu a dikmi ramkulh (union ) democracy i cantir a tul a ti.\nHimi tong kam hrim hrim hi nikum August thla i Pi Suu Kyi le President Thei Sein an biakawk hlan ah cun hi vek i mi tam pi theih i tong ngam ding pawl a si lo.Ziang ah tile ralkap le General Than Shwe pawl i duhdanah cun 2008 dan i sin Burma ram cu democracy ngai ngai a si zo an rak ti kha a si.Cui ruang ah kha lai ah cun tu Suu Kyi i tong tla cu thawng tlak thei khawp i sual a si.\nMizoram ah feh leh lawk seh la.\nMizoram ah cun tu hlan mirang pawl i um lai i sin leng lam i vai pawl duh duh i an luh thei lo nak ding ah tiin Mizo pawl an phun a hloh an phan sak ruang ah Chin Hills regulation act timi an rak tuah sak.Siannak lak ta lo cun zokhal Mizoram ah an lut thei lo.India i vai hotu tampi in hi dan hi siat an duh theu nan an siat thei lo.Hihi Mizoram federal a si nak pakhat cu a si.\nCule Mizoram ah hin law and order hi Mizoram state canvo a si ruang ah Mizoram Armed Police cu Mizoram a cozah kut ah a um.Hitawk i promotion pawl khal Mizoram a cozah kut ah a um thluh.\nNagaland ah cun Mizoram hnak i an san deuh nak pakhat cu leihnuai thil suak pawl thuhla ah Mizoram hnak in thu an nei deuh.\nKannih Chin State khal ah cun lawi (teak )thing pawl tumpipi tam zet a um theu vi,cui pawl cu ralkap a cozah milai pawl in an duh duh in an hau vi,Laimi pi cu rel hlah Chin state acozah kut khal ah Ks.fangkhat hman a lut lo ti kan thei thluh ding.\nPi Suu Kyi i timi a dikmi democracy a ti mi ah Burma cu democracy ngai ngai a si hrih lo a ti nak a si i,kan thei thluh ko.Cui tlun ah a dik mi “union “ram a si a tul a ti mi kha federal a ti duh lo nan federal tinak a si mai.Democracy ngai ngai khal ah “Union “ngai ngai si lo a um thei ruang ah “Union ” ngai ngai neih hi a tul a si.\n1962 i sin Burma ram ah cun Kawl pawl lak ah thluak sawp (brain wash )an rak tuah tuk zo vi,khalai i Ne Win ralkap á cozah khan tlangparmi tiangyinta pawl kha zohtha zet vek in an bum aw aw.\nKei kha 1969 kum tir ah khan Institute of Economic college aiawh in university luyechun ( outstanding student ) i hril ka si i,cumi tum i Shan ram in feh pi lai ah Kawl mino pakhat thawn kan el aw aw.Cupa cun a cozah in tlangparmi pawl a zoh tha tuk tiin a tang.Kei le luyechun ka ngah nak hman kha ka ca thiam nak hnak in ka theih kau nak “knowledge” ruang ah a si ruang ah a cozah hin tlangpar mi pawl in zoh tha lo tuk ticu awl ten ka sim thei.A thin a heng tuk i kum 10 hnak i upa pawl hi cu thi thluh seh la,nau hak thinlung tha nei pawl in ram hi run hruai seh la a ti i,cu cun kei khal cun ka el nawn lo.Cuti cun tlangparmi pawl hrang i tang cu misual ah in rak ruat theu.\nIndia ram cu ka ngan zo maw ka thei lovi,Jammu and Kashmir tilo cu Indian Union ah an lung a kim thluh.Cui ruang ah Burma khal ah mipi 33% a si mi tlangparmi pawl i lungkimnak ram kan din hlan lo cu ram siava,ram rethei,ram hrehum kan si ring ring ko ding.’


Scotland Biakinn Ah Mipa Le Mipa, Nunau Le Nunau Kutsih An Siang Thlang Ding – Meifar\nScotland Biakinn Ah Mipa Le Mipa, Nunau Le Nunau Kutsih An Siang Thlang Ding\nThe Church of Scotland General Assembly in biakinn sungah mipa le mipa, nunau le nunau kutsihnak thuhla cu kum reipi sung an rak buaipi rero ih May 23, 2022 ah nei dingin an cohlang. Vote 274 in nehnak an co ih vote 136 in an duh lo.\nAhlan ih an daan le dun ahcun, “The Church of Scotland ih kutsihnak cu Pathian hmai le zumtu pawl hmaiah nei ding a si. Tetti pahnih an um dingih kutsihtu pahnih cu an damsung nupi le pasal an si kumkhua ding. Rawngbawltu in nupi le pasal si dingin kut a sihsak ding” ti aum.\nTu’ahcun nupi le pasal timi ṭongfang aum nawn lo dingih mi pahnih cu pumkhat an si tin kutsihnak ah an hmang thlang ding. Biakinn 29 in an cohlang ih biakinn 12 in an dodal. Biakinn hmin tarlang lo pahnih in, “Himi cu Pathian thu thawn a kalhaw, Bible zirhnak thawn a kalhaw a si” an ti.\nA duhtu pawlin, “Sinak bangaw LGBT Christians pawlin biakinn ah minung an cohlang lo an ti ṭheu. Biakinn cu zovek mi khal cohlang ding a si” an ti ve.\nBiakinn ṭhenkhat ahcun rawngbawltu pawlin sinak bangaw kutsihsak an tum cuang lo, himi an daan le dun thar cu biakinn zaten ah tuah tengteng ding a si tin an ngankhum lo. A duhtu in an tuah dingih a duhlotu in an tuah lo ding.\nA Rualpi Thisen Ruangah A Luat, Thihnak Hawrkuam Ah Camkhat Sung A Zau\nAn Innhnen Tei In, “Zangfahten Nupa-Sinak Nan Hman Tikah Nan Thawm Dim Deuh Uh” Tin Ca An Kuat


Thuanthu pawl - Chinland Today Media\nAugust 16, 2012 1:10 am·0 comments\nBible Siar Ding: Jeremiah 31:31-34\nNanmah hi kan ca nan si; mi hmuahhmuah theih ding le siar dingin kan thinlung ih nganmi ca nan si….cati ih nganmi a si lo, a nungmi Pathian ih Thlarau in nganmi a si.\n2 Korin 3:2-3\n“Ka nunnak cu kau/onmi cabu a si” timi catluan hin zumtu mi piangthar Christian taktak kan si hnu ahcun sullam hleice a nei. A thianghlimmi vanlam Cangantu (Author) Pathian Amah rori in kan thinlung sungah a ngan thokmi ca a si.\nA pakhatnak ah, kan nun hlun (old life) ih rak um ciami cahmai hlun (old page) pawl can-ai ah ca thar cu airawl in a ngan. A thianghlim lomi ningzakza cafang pawl, hlom le tomsop ttheh zomi cahmai pawl in ka nunnak sungah aukio theinak huham zianghman an nei nawn lo. Cangantu kan Pathian in ahlan ih nganmi ca hlun pawl kha zianghman a ciingkeng nawn lo, a hngilh thluh. Cumi pawl can-ai ah, Amah in cahnah tthazet le tharte in pek, Amai’ sunlawinak thuanthu ngannak dingah!\nCun, Amah in kan thuanthu cu thulu (title) thar a pek saal: Christian – Khrih ih dungthluntu ti’n. Amah in A sung um thu (content) pawl a ngan, chapter pakhat hnu pakhat a dotdot in a ngan vingvo. A netnak ah, kan nunnak sung ihsin A thuanthu: ruahsannak, duhdawtnak, tlennak, le rualremter saalnak thuanthu mawite a ngan.\nKan thuantu thar a nganlai ah, kannih in thuanthu dung le hmai, a sau le a tawi, timi le zo pawl an tel ding timi cungcang ah ziangtal vun thlak ve theinak kan nei maw? Asilole tel ve theinak teh kan nei maw? Hnangamzet in kan cawl men, zianghman kan siar thluh hrih lo nain Amah in ziangti’n kan thuanthu a cemnet ding ti a thei a si.\nCungnungbik Bawipa, ka nunnak thuanthu thar na ngannak ah thu ka tam ti ka thei aw, Na cafung in a cemnet tiang Na duh vekin ngan dingah ka nun ka lo ap a si.\nKa nunnak sungih a ziangmi zawn ah Pathian hnenah thu ka tam ttheu?\nA duh bangih ka thuanthu a ngan theinak dingah ziangti’n pum ka ap ding?\nVANRAM IH NA TON DING MI PANGA\nPathian Hrangih Thusim


Thlarau in Thazaang Cakter - Chinland Today Media\nMarch 12, 2012 1:05 am·0 comments\nThla an cam ttheh vete’n cutawk ih an tonkhawmnak inn cu a hnin thluh. Thlarau Thianghlim in an khat ih Pathian Thu cu raaltthazet in an sim. – Tirh. 4:32\nBible Siar Ding: Efesa 3:14-21\nMi hmuahhmuah in Pathian ih Thlarau thawn khat dingah lo theih loin kan ttul. Thinlung duhhiarnak ih veikhatte tonghthamnak men in a tawk hrimhrim lo. Minung ih ttulnak famkimter theitu umsun pakhatte cu Pathian ih nunnak sungih kan nun pumhlum hnimpil awk ding hi a si. Himi in a sim duhmi cu Pathian in Amah thawn rualremzet ih kan um theilai hlan lo A Thlarau thawn in khatter rero tinak a si. Curuangah si, “Nan ei ah siseh, nan in ah siseh, ziangkim nan tuah tikah Pathian sunlawinak hrangah tuah uh,” in tinak san (1 Korin 10:31).\nHi tawk zawn ahhin na hmuh thiam dingmi thupizet cu na cahnak zate, na ruahnak zate le na thinlung zate thawn Pathian na duhdawt dingih biakkhawmnak lawng si loin thuthangtha phuansuahnak khal ah thathawhnak na neih a ttul. Hih phuansuahnak hi Pathian ih huham thawn tthen theih loin a fehtlangmi a si ih leilungpi a hnaihnoktu satan ih huham le hnattuannak pawl a tthawnter theitu ding a si.\nTuni ah leilungpi in Jesuh an hmuh le an theih thei lonak asan cu Khristian mi pawl in kan nunnak ah Jesuh thawn kan khat lo ruangbik ah a si. Khristian tampi cu Nipi Ni biakkhawmnak hmun ah zarh khat veikhat khawmnak, Bible siarnak, le a caancaan thlacamnak timi dinhmun ah an duhtawk aw in an diriam men. Duhdawtmi, Pathian in A Thlarau thawn a lo tonghtham ih a lo hruai taktak a si ahcun ziangkim ah na minung sinak a cem thluh dingih Pathian sungih nun hramthawhnak a si ding. Na taksa ruangpum zate vanlam nunnak ih thuam a si dingih Pathian bangnak na nei ding. Pathian in a hmin sunlawinak hrangih a lo hman lawng si loin a lo kilhim dingih nangmah cu “ni sunglawi ih hmanmi bungbel thianghlim na si ding” (2 Tim 2:21).\nKannih hi kanmai’ hrangih nungtu ding kan si lo, ziangahtile kanmah hrangah kan nung asile kan thi ding (Rom 8:3); asinan “Thlarau thawngin taksa duhnak a thi asile kan nung ding” (Rom 8:13). Thlarau sungih a nungtu cu Pathian huham in an khat dingih asinan amah hrangih a nungtu cu an thi ding. Thlarau sungih nungtu cu zalennak, lungawinak, thluasuah, le hnattuannak – midang hrangah thluasuah kuairuttu ah an cang ding. Pahthian in kan zate in Thlarau sungih nung dingah in duhsak.\nJesuh leitlun a ratsan cu Eden Duum ih tluksiatnak sung ihsin vanlam nun ih kan nun saal theinak dingih hruailut dingah a si.


Utah ramcaar ih Thirphun "Monolith" Ṭhiatbaltu A Phuangaw | Falam Online Media\nZarhkhat-hnih sung, social media ih titi larbik pakhat a si mi Utah ramcaar ih Thirphun monolith cu Bureau of Land Management – Utah in November 27 zaan ah party pakhat in an ṭhiatbal tiah thuthang an ngan.\nCumi thawn pehpar in thuphunphun a suak ih Bureau of Land Management – Utah lam cun a ṭhiatbaltu kan theilo ti`n Facebook ah an tarlang.\nAsinan, tu ah, Utah adventure tour guides pawlkom in kan mah i ṭhaitbal mi a si ti`n Thirphun an siat lai video cu TikTok ah an thlah.\nUtah ramcaar ih Thirphun monolith cu cozah hnaṭuan ramhaal pawl in November thla sungah an hmusuakmi a siih a hmun ih an va zuk mi le video file tawite cu internet ah a darh thluh. Asinan, social media ih a lar hnu ni malte ah a hlo sal ih mipi hmuah an mangbang thluh.\nTulai boruak thawn leng suakvaklo an tam ih internet hmangtu tamzet lai fang a si phah thawn Utah ramcaar ih hmuhsuahmi Thirphun le a hlosal dan cu Internet ah a lar zet ih alien pawl cangvainak a si ding titiang rak phuangsuaktu an um.\nAsinan, tu ah, Monolith ṭhiatbaltu pawl in an siat lai video an thlahsal cu thuho lemte ah a cangsal.\nHih thuthawn pehpar in monolith ṭhiatbaltu lak ih telve Sylvan Christensen cun an ṭhatbal lai video tawi a thlah ih “Lo laksak na duh lo mi na thil cu khuatlang mipi hmunram ah na duhduh in tanta hlah” timi caption ngan in TikTok ah a thlah.\nAn ṭhiatbalnak a san cu a vehvaitu pawl in hmunram an ti siat thluh ding an phan ruangah a si ih Utah adventure tour guides ṭuanvonei mipakhat cun “thildanglam ah ruat in a ngaihventu an tam vivo. Ahmun ih va zohtu hnih-thum an um zo ih internet khawvel ih a lar dan kan zoh tikah a vehvaiduhtu an tam vivo timi kan hmu suak. Cupawl in an va zoh thluh ngaingai cun motor phunphun thawn nuamceen phah ih vapantu an um dingih hmunram an tisiat thluh ding kan phang ruangah kan ṭhiatbalmi a si” tiah reddit ah a ngan a si.\nRomania ram khalah\nUtah ramcaar ih “monolith” a siat hnu nazi 24 sungah cuvek bangzetmi Thirphun cu Romania ram ah a suak ve.\nCumi Thirphun cu ft 13 hrawng ih sang a si ih a phuntu an thei lo.\nRomania cozah in a phun tu an theilo thu tlangthannak an nei ih Neamt Culture and Heritage ṭuanvonei pawl in zingzoinak an nei tum hnu zaan lai ah a hlo.\nZo in a phun ih zo in a siatsal, ziangduhsan ih phunmi a si tikhal theihcian a si lo nan, miṭhenkhat cun Utah ih an hmu mi “monolith” cawng in mihuatsuak pawl ih tuah men mi siding an zum.\n← Hmaizarh ihsin UK ram ah Covid 19 dokhamsii hmang thok ding\nInterpol in Leitlun ram 194 ah Covid 19 vaccine thawn pehparmi Ralrinpeknak ca a kuat →


Falam Khawpi Karhnak Dingah Laizo Khua An Tel Duhlo; Thuhla Zirin Daan Celek Ding Zum Um - Chinland Today Media\nJune 13, 2017 1:39 pm·0 comments\nFalam khawpi karhnak dinghrang vengthar le hmunthar ah Laizo khua cun khuapi sungah lut tel loin Laizo khua dinhmun ih an um duh thu June 5 ni ah an Laizo khuami pawl in ca thun luhnak an nei. Falam Khawpi karhnak ding hrang lungkim lonak cacu Pa Van Nei Piang le mipum 94 pawl in hminkhen in ca an thunlut tiah thu kan dong.\nAn duhlonak ca ih an ngan mi ah ‘Laizo miphun hlo lonak ding siseh, pipu pawl ih kilhimmi Laizo leiram humhualnak ding hrang pawl ruangah ti a si’. Cuih ca cu Laizo bial khawbawi hnen ah kuat a siih Falam zipeng bawi, vuanthok bawi, municipal hotu, Chin ramkulh cozah le municipal minister hnen pawl khalah an kuat sawng cih. Hi tiih ṭuanvo neitu pawl hnenih kuat a si ruangah June 9 ni ah acozah zung ṭuanvo neitu pawl, Falam khua nu/pa, biaknak lam pastor pawl, Laizo bial sungih Thanhniar le Zalai khua ih palai pawl ko khawm in thurelnak an nei.\nLaizo khuabawi khal meeting an ko na’n rat ding a el ruangah ṭuanvo ṭha lo tiin khuabawi ihsin an cawl ter tum titla in thu hla a um. Hih ca thu ah Falam zipeng bawi U Moe Zaw Soe cun, “Mipum 94 ih hminkhen pawl an zohfel tikah mi 2-3 ih tuahmi tiah kan ruat. Curuangah hminkhen cazin ih a teltu pawl pakhat fingfing suhfelnak kan nei dingih a dik lo a si ahcun an hotu Pa Van Nei Piang cu daan vekin kan tawlrel ding” tiah a sim.\nFalam khua nu/pa, Falam municipal committee, leiram tah zung le ṭuanvo nei upa pawl cu June 13 ah Laizo khua ah feh in khua mipi hnen ah Falam khuapi karhnak ding a thupit zia, Falam hmailam caan le khuami pawl ih duhnak pawl relkhawmnak an nei pi. Falam khuapi karhnak ding hrangah acres 8227 tumtah a siih June 7, 2017 ni ah Zalai veng, Laizo veng, Lungpi veng le Lailun veng tiin veng 4 um ding khal nemhnget a rak si zo.\nAsinan Laizo khua in khuapi sungih tel duh saal lonak ca an thunlut tikah khuapi karh project fehpinak hnaṭuan a ti laklawh zet tiah ṭuanvo nei pakhat cun a sim. A tiir ahcun Laizo khua in tel ding an rak duh na’n khualak ih titi thuleeng vaak mi ihsi theih a si mi cu Falam zipeng bawi le leiram zung ṭuanvo neitu pawl in innhmun an duhduh in an rak zuar ruangah hivek in tu ah an tel duh nawn lo’ tivek ih rel hnuaihni mi tla a um.\nHih thu thawn pehpar in June 13 ni ah acozah lam in zingzoinak tuah dingin an relcat ih zipeng bawi in eiruuknak a tuah a si ahcun zipeng bawi in a tuar ding, leiram tah zung in eiruuknak a nei ahcun leiram tah zung in a tuar ding tiah Falam DC U Moe Zaw Soe cun a sim. Chin ramkulh sungah khuapi karh ding in Falam, Hakha le Paletwa in project an diil ih adang khua 2 cu a tluang na’n Falam ahcun tawlrel ṭulmi thu tete a taang hrih tiah theih a si.\n-Sirhsan – Chinland Herald


Burma Ram Mipi Bawm Tul - Chinland Today Media\nBurma Ram Mipi Bawm Tul\nMay 2, 2009 3:18 pm·0 comments\nNikum 2008 ih Cyclone Nargis in a nuai ciamco ruangih minung 140,000 lenglo an thihnak Burma ram Irrawaddy kiangkap ih minung thawng tampi cu kumkhat a kimzik hnu tiangkhal ah harsat nak nasa zet an tuarlai ih bawm an tulzet asi tiah UN cun a sim.\nUN leh Burma ram cun tui kan dung February thla ah khan hi thlipi hraang ruangih harsat nak tuartu pawl bawmnak dingah dollar Million 700 hrawng a tul ding thu an rak simzo ih, tu ah hin dollar Million 100 hrawngfang an ngah ruangah UN cu a buaizet a si.\nNikum ih thlipi in a nuai ruangah minung Million 2 lenglo cu um nak Inn leh tirawl ei ding neilo in an um lai ih himi- mi harsa bawmtu ding cu zokhal Burma Cozah in a ramsung ih luhter a siang asi tiah UN cun a sim. Save the Children (STC) ih hnatuan tu Andrew Kirkwood in a sim nakah, ram dangdang pawlin bawmnak an pek tummi hi Ralkap Cozah in a tullo mi leh thildang an mai hamthat nakdingah an hmangding ti hi ramdang pawlin an phang ih, Ram dang pawlcu thil thalo zawng ding hlir ih thil zohlo dingin leh ramdang bawmnak cu dikzetih hman thei a beisei thu a sim.\nCuba Leh America\nCuba Communist ram kum 50 uktu Filed Castro cun May Day ih mipi hmaiih thu a sim nakah, US in Cuba thawi rualrem awknak a duhthu a sim micu Cuba ram ukbet tumnak leh a thu hnuai ih retih Sal vekin sawr a tumnak men a si a ti. Filed Castro cun America Cozah cu Cuba Cozah ih thilti sual mipawl ngaidam thei ding vekih um aw ter hrim ah a puh ih Cuba ram cu America in a kut hnuaiih retih sal vekih sawr a tum thu theih a si ruangah Cuba ramcu US kut hnuai ih um ter theih a silo a ti.\nRelzo vekin President Obama cun Cuba Cozah cu a ram mipi zalen nak pe dingin leh Politics ruangih mi tampi thawng a thlak mipawl suahsal nakding lamzin hawl dingin a rak ngen zo ih, himi vekih thil tha a tuah asi ah cun US leh Cuba rualpi that awk nak an neih thei a zumthu a rak simzo. US Cozah cun Cuba ram mipi cun an zalen nakding nisuak cu beisei nak sangzet thawn an thlir ringring a si a ti. Filed Castro hi kum 82 mi asizo nan Cuban Communist Party hruaitu a si ringring lai.\nMizan ah LTTE pawlih um nak Sri Lanka ralkap pawlin an kulh mi ram fiakte sungih sin LTTE Tapung minung 23 cu Mullativu tipi ihsin Lawng hmangih tlansuak an tum lai ah Sri Lanka ralkap pawlin tipi kap ihsin Meithal Machine Gun leh Rocket Louncher thawn an kap ciamco ih lawng sungih LTTE minung 23 kahthat thluh an si hnu ah an lawng khal tipi sungah kahpil sak an si.\nSri Lanka ralkap thupunagtu Brig, Adaya Nanayakkara in a sim nakah LTTE pawlhi Sri Lanka ralkap pawlin ram fiakte sungih an kulh thluh zo ruangah an hotupa V Prabhakaran ih ho ih tlansuah theinak hmun remcang hawlin an um rero laiih leipar khawmual khalah Sri Lanka ralkap pawlin an kulh thluh zo ih tipi khal ah ralkap pawlin Raldo nak lawngthawn an kil thluh a si ati. Himi lai ah Kilinochchi ih LTTE nauhak ralkap minung 58 leh naunau lamih an hruaitu ziangmaw zat cu mizan sun ah Cozah kut ah an pe lut aw tiah a simbet.\nThawngtla mi 127 lenglo suah an si zo.\nMoulmein Ih Nauhak kumkimlo Pawl Kawl Ralkap Tuan Ding ah Fial


Ralring : Mibumhmang Lal Muan Pui a cangvai lala | Falam Online Media\nRalring : Mibumhmang Lal Muan Pui a cangvai lala\nJuly 14, 2021 July 15, 2021 Ni Hnem Sung\t0 Comments\nKum 2019 lam ah Singapore Agent sivekin ram dang ah mi ka kuat thei tiih mitamzet rak bum ruangih thawngtlak LalMuanPuia cu thawnginn in a suaksal hnu khalah a mizia hlun suah in mi a bum ciamco lala.\nKum 2019 ah mipakhat ting 30 zinin ramdang ah ka kuat thei ti`n mibumtu puaisa lem LalMuanPuia cun a bum ngah mi Kyat ting 800 luan a rak tlanhlopi dah ih palik hnen ah report theh lut in an rak kai dah zomi a si.\nAtu ah kum 2 zik hrawng thawng a tla hnu, a suak saal hnu ah Facebook page tuah in mi a bum thok lala. Thawnginn ihsin a suak thei dan khal, a puzawn (a nupi` pa) bum in a suak sal theimi a si.\nA puzawn hnen ah paisa thawn in bail awla ka suak thei tikah ka bank account ih kyat ting 800 luan cu leiba rul nakah kan hmang dingih a tangmi hmuahhmuah cu kan sem aw thluh ding tiah a ti ih a puzawn in thungai ah ruatin paisa tamzet a cawi sak hlei ah Inn le Lo tiang zuar in Lalmuanpuia cu a bail suak.\nThawnginn ihsin Lalmuanpuia a suak taktak cu paisa cu zatzat a rak nei ngai lomi an thei suak saal nan ti dan ding lamziin a um lo ruangah a puzawn cu leiba tamtak thawn thinhar beidong in a um.\nLalMuanPuia cu thawnginn ihsin a suak veten a mizia hlun suah in a cangvai thok. Nan, tuṭum ih a cangvai dan cu a danglam deuh. Facebook cahmai pakhat tuah in ramdang paisa kuat theih kan si tiah a theh lar aw.\nIndia siseh Myanmar ram hmuntinkim ah kan mah rori feh in kan lo pek sak thei tiah a theh lar aw ih, mitam nawn cun zum ngaingai in a bank account tarlangmi ah paisa an thun cu, an thun ṭheh veten an pehtlaih thei nawn lo.\nMyanmar ram paisa kuat duh hrang ah a nupi hlun bank account a hmang ih India ram hrangah a hnaṭuanpi pawl bank account an hmang.\nCovid boruak lockdown le Kawlram buai thawn cozah bank ih sum lak/kuat a remcang lo ruangah mi tamzet cun a hnen in paisa an kuat ih a kuattu hmuahhmuah cun paisa an sung lak thluh.\nA nupi hlun bank account an hmansakmi hi a thok ah a neitu in zianghman a rak thei lo. Paisa an thun lut veten a hnaṭuanpi nunau pakhat in lalmuanpuia nupi hlun cu phone in “bank account ah na pasal hlun hrangah paisa a lut. Yangon ah ra aw la paisa kan suah dingih zaangdom ah ting 5 na hlawh ve ding” tiah an ti ṭheu.\nLalMuanPuia thuhla hi a thok ihsin ngan ding cun a tam tuk ruangah hizat lawng hi si hrih sehla,… tuvek boruak ah bum tuar lo dingin fimkhur hramhram uh si.\nHminsin : Lalmuanpuia hi Kale township **** khua ih piang a si ih a nauhak lai in a nu le pa an ṭhen aw. Um nak mumal khal nei loin Mizoram hmun hranhran le Yangon lam khal ah a um ṭheu. (Special Report)\n← Falam ah Covid 19 mithi Vuiliam saal +Atufang Falam Dinhmun\nAtufang Falam ih kan ṭulbikmi hrangah CRCDF in hmalaknak a nei rero →\nBungbel tum ruangah Falam Mino 2 Thawngthlak Tuar


UFC 264 ih Conor McGregor Ke kiak cu Mipi an Diriam zet | Falam Online Media\nJuly 11, 2021 Ni Hnem Sung\t0 Comments\nLehpan khawvel ih hlawhsangbik Conor McGregor le aralpa Dustin Poirier sualawk nakah Conor Ke a kiak cu MMA khawvel mipi an diriam zet.\nAn pahnih hin UFC 264 hlan ah voihnih an rak sualaw dah zo ih voikhat fingfing nehnak an co veve.\nTuni, July 11 (IST) ih tuahmi UFC 264 ah voithumnak an sualaw sal ih Conor cangsual in a Ke a ti kiak ruangah Dustin Poirier in nehnak a co.\nConor McGregor le Dustin Poirier thubuai\n2021, January 24 ih voihnihnak an sualaw hlan ah Conor McGregor in “The Good Fight Foundation (NGO)” pawlkom ah US $ 500,000 bomnak pe dingin a tiamkam hai.\nThe Good Fight Foundation pawlkom cu mi harsa hrang fund hawl nakah Dustin Poirier le a nupi in an dinsuakmi NGO a si ih, Conor in a tiamkam vekin paisa a hlu lo ruangah Dustin Poirier cun cuih thu cu internet cahmai ah a pholang. Cuhnu in Dustin le Conor karlak boruak a sosang ih internet cahmai ah nasaten an kapaw.\nVoithumnak an sualaw ding ni a kim zikin Conor cun a mizia hlun a suah ih ṭongkam mawi lo zetzet in Dustin le a nupi a ṭong san hai. “Nan nu in instagram ih cakuat cohlang dingin\nmessage in kuat. Keimah i iit hrimhrim ruangah a si. Ka serh a fawp cak si ko” titiangin Conor cun Dustin le a nupi cu khawtlang mipi hmai ah mithmai neilo dingin a tuah hai.\nConor cun cuvekin mi innsang a thangsiat hlei ah “na nupi cu innsangpa sawn a si ih nang cu innsangnu na si.” “Voithumnak kan sualaw ni ah ka lo that lawlaw ding. Na nung nawn lo ding” titiangin awkam por zetin Dustin Poirier a ṭongsan ruangah MMA khawvel mipi in Dustin tei` sungkua an tuarpi zet.\nJuly 11 ah voithumnak an sualaw taktak cu round khat nakah Dustin Poirier in Conor McGregor a nuai neknek hlei ah amahten a ke a ti kiak bet cu MMA khawvel mipi cun an direm zet a si.\nUFC 264 cu July 11 (IST) Las Vegas ah ropi zetin an tuah ih leitlun mihminthang Justin Bieber, Machine Gun Kelly, Meganfox, Melgibson …tvk.. pawl in a hmun rorin an zoh hlei ah US President hlun Pu Trump khal a hmun rorin a va zoh ve a si.\n← PDF in ni 4 sung ah SAC ralhraang 200 lenglo Nuai That\nSAC ralhraang in Chin mino 2 an kap that →


CDM ih telve Siizung hnaṭuan mipum 100 luan cu Mipi in ralṭha zetin an runsuak | Falam Online Media\nCDM ih telve Siizung hnaṭuan mipum 100 luan cu Mipi in ralṭha zetin an runsuak\nFebruary 15, 2021 February 15, 2021 Ni Hnem Sung\t0 Comments\nShan : Taunggyi Myo, စဝ်စံထွန်း siizung ih hnaṭuan CDM ih telve minung 100 luan cu palik in an kulh thluh nan bungbel darkheng an tum ciamco ruangah mipi in an va run man ih kaihkhihmi zohman um lo ten an kir thluh sal.\nCDM ih telvetu စဝ်စံထွန်း siizung ih doctor, nurse le ward servant minung 150 hrawng umnak cu February 15 Zaanlam nazi 3 hrawngah palik in an kulh thluh.\n“Palik tamzet an ra an ti ih ka va zoh cu thawngtlak mawṭaw le palik mawṭaw 10 hrawng ka hmu. Minung 20-30 hrawng an si ding. Meithal khal an keng” tiah CDM ih telve doctor pakhat in Myanmar now hnen ah a sim.\nPalik pawl cun sangka an king ciamco ih inn sung um pawl khalin mipi bawm dilin bungbel darkheng an tum ciamco. Thawmvang a suak veten miburpi in zohman kaihkhihmi umlo dingin palik pawl cu an kulh ve.\nMipi lak ih telvetu mipakhat cun “Mibur ṭhek dingin kahpuah an kap ih buai celcel lai ah cycle pah ngah ruangah nunau pakhat in hliam a tuar. Siizung hnaṭuan minung 5 hrawng cu palik mawṭaw ah an khum zo. Nan, mipi in nan thlah hlan lo lamziin kan lo kham ding kan ti ruangah an thlah sal” tiah DVB hnen ah a sim.\nSiizung ih hnaṭuan mipakhat khalin “Thaisun in siizung an ong sal ding tiah thuthang a suak. Siizung Uk in hnaṭuan pawl hmin a khen ter. Ziangruangah ti cu kan thei lo. Kan sut ahcu thaizing in hnaṭuan thok sal ding an tum ruangah hmin kan khen termi a si a ti. Asinan, Siizung ih hnaṭuan pawl cun CDM pehzom an tum thotho. Zohman zung kai an tum lo” a ti.\nSiizung ih hnaṭuan pawl bawm dingih fehtu mibur cu ṭhekdarh thluh tum in palik in kahpuah voili an kap nan mipi an lungrual ruangah CDM teltu Siizung ih hnaṭuan pawl cu kaihkhih umloten an him thluh a si. (DVB, Myanmar Now)\n← Falam Khua Nu/Pa hnen ih CaKuat\nA Ciang Zo : Ramsung Internet reekbetawknak hrangah China a cangvai thok →\nTamu ih an kapaw nasatuk cu Mipi lam ṭhiṭha khalin Rawl an ei man lo\nRalhraang kut tuar PDF sungtel 13 le khuami 4 hrangah Phuba an la\nSeptember 10, 2021 September 10, 2021 Ni Hnem Sung 0